qundao/data-zh-poetry huggingface dataset:
闻雁怀张公孚
作者：陈廷敬
朝代：清
体裁：古风

阳景翳飘风，孤雁行且吟。不见过庭影，空闻天外音。之子渺江渚，悠悠春水深。新裁一书札，远寄南飞禽。
闻鸡寄逆旅故人
作者：陈廷敬
朝代：清
体裁：七言绝句

本置窗鸡为报明，疏林残月半宵声。未回旅梦催人起，底似征途惜别情。
闾阳驿留别广宁令张云麓
作者：陈廷敬
朝代：清
体裁：七言律诗

更尽阳关酒一杯，故人三日共裴褢。桃花洞口寻春入，木叶山头并骑来。地是先皇汤沐邑，君非百里簿书才。边沙远使归心切，却为临岐首重回。
阁中与曹蓼怀学士
作者：陈廷敬
朝代：清
体裁：七言律诗

未报深恩敢乞身，一年相对已前尘。穷通总惜朱颜老，馆阁常逢绿鬓新。旧事几回莲烛夜，君家并有竹林人。柳吟花醉输閒客，日日铜扉共晓春。
阁中纪恩诗
作者：陈廷敬
朝代：清
体裁：七言律诗

内署恩深岁月长，白麻宣出意傍徨。名衔人愧文渊字，衰晚身惊政事堂。门馆无私因主圣，丝纶有喜为时康。阁前五刻趋宫漏，常见宵衣侍未央。
阁中见题名录有怀张泽长下第
作者：陈廷敬
朝代：清
体裁：七言律诗

村花溪草共柴荆，几度春风在远行。松月照窗思伴直，杏烟点笔怅题名。家山正是怀君处，客路翻同下第情。那有斯人滞空谷，皇天老眼自分明。
阅农应制
作者：陈廷敬
朝代：清
体裁：五言排律

圣作勤三事，天行启四聪。有年惟帝力，无逸即田功。桑柘扶銮辂，茅茨驻玉骢。野花穿仗发，山翠拂旗空。壤绣分交错，川长引郁葱。嘉禾方剡剡，瑞麦己芃芃。莺度濯枝雨，柳眠吹絮风。周原千亩绿，汉粟万箱红。下济光明远，高居造化工。年华丹禁里，烟景幔城中。粒食增尧匕，熏弦倚舜桐。九农应送喜，歌舞海隅同。
阅武西苑纪事六首·其一
作者：陈廷敬
朝代：清
体裁：七言绝句

缭墙北面苑门开，曾侍先皇羽猎来。武帐前头亲校射，当今圣主是雄才。
阅武西苑纪事六首·其三
作者：陈廷敬
朝代：清
体裁：七言绝句

舞剑鸣弓决射侯，姓名争在上三头。重瞳香案亲题与，司马前将御札收。
阅武西苑纪事六首·其二
作者：陈廷敬
朝代：清
体裁：七言绝句

点笔螭头岁月长，玉阶龙尾步回翔。新教扈跸参天老，赐坐从容近御床。
阅武西苑纪事六首·其五
作者：陈廷敬
朝代：清
体裁：七言绝句

龙武新军旧羽林，技穿杨叶中飞禽。更教射与诸人看，一箭君王用意深。
阅武西苑纪事六首·其六
作者：陈廷敬
朝代：清
体裁：七言绝句

饮马龙池驻柳营，山河万里接昆明。楼船水战今都罢，巳见弓刀定太平。
阅武西苑纪事六首·其四
作者：陈廷敬
朝代：清
体裁：七言绝句

万方送喜圣躬劳，试武连朝备六韬。不似唐家选文士，状头先进郁轮袍。
阳谷县
作者：陈廷敬
朝代：清
体裁：五言律诗

江黄曾此会，渺渺棹扁舟。野草迷阳谷，汀花落济州。盟寒菏泽水，春近岳云楼。日暮弦歌地，空悲战伐秋。
阴云连日风辄散之有作
作者：陈廷敬
朝代：清
体裁：七言律诗

薄阴微霭过高城，忽漫狂飙四野晴。花蕊总开红湿少，柳条空飐绿烟轻。云师杜甫诛堪惜，风伯昌黎讼未成。独使九重劳旰食，堂餐深觉愧平生。
陇头吟
作者：陈廷敬
朝代：清
体裁：乐府曲辞

生不愿为陇头客，亦不愿闻陇水声。陇头作客肠应断，陇水声多带别情。别情未已红颜老，北流是向龙城道。一箭烽传瀚海云，三时马绝交河草。陇坂回看陇树春，陇关四外战尘昏。行人莫作陇头客，从此边心不可论。
陈将军忠悯挽词
作者：陈廷敬
朝代：清
体裁：七言律诗

雄盼秦关指蜀江，将军才气世无双。身经百战曾轻敌，功盖诸侯早受降。夜雪移营严号令，天寒伏甲近麾幢。竟须遗恨安危策，泾水含悲急陇泷。
陈白阳画果蔬二首·其一
作者：陈廷敬
朝代：清
体裁：七言绝句

正是江天樱笋初，溪村风露撷园蔬。春花开落多秋实，老圃吾生愧不如。
陈白阳画果蔬二首·其二
作者：陈廷敬
朝代：清
体裁：七言绝句

肉食朱门客满堂，何人解识菜根香。鲈鱼大有江东思，只是莼丝味亦长。
陌上桑
作者：陈廷敬
朝代：清
体裁：乐府曲辞

晓日渭桥东，行人春思中。桑间秦楼女，绿映颜花红。玉钏低枝露，香罗隔叶风。蚕饥正归去，五马立烟空。
陟屺楼别诗二首·其一
作者：陈廷敬
朝代：清
体裁：七言绝句

松际昏钟出翠微，淹留山鸟莫催归。西楼明月关河路，春雁南来又北飞。
陟屺楼别诗二首·其二
作者：陈廷敬
朝代：清
体裁：七言绝句

垄上东风春草青，春明感旧惜飘零。县桥官柳销魂处，愁见长条拂短亭。
陟屺楼诗二十首·其一
作者：陈廷敬
朝代：清
体裁：七言律诗

家树萧晨响正悲，祥琴欲奏已凄其。白沙霜冻沾衣蚤，黄叶风翻度陇迟。临老泉台多骨肉，十年存殁自分离。几回梦见容颜在，犹是高堂远别时。
陟屺楼诗二十首·其七
作者：陈廷敬
朝代：清
体裁：七言律诗

秘殿深严昼漏閒，御书房在碧虚间。遥思中禁从容地，别有东头供奉班。风雨三春辞凤侣，云霄万里梦龙颜。只今月落乌啼夜，羞点蛾眉两鬓斑。
陟屺楼诗二十首·其三
作者：陈廷敬
朝代：清
体裁：七言律诗

四尺新封马鬣低，重泉沈痛杳含悽。香灯蚤上阴风起，烟火全稀苦雾迷。大野苍凉人独往，乱山昏黑虎时啼。墓田方亩春泥外，老学躬耕自把犁。
陟屺楼诗二十首·其九
作者：陈廷敬
朝代：清
体裁：七言律诗

罢直乾清刻漏传，词臣奏事阁门前。几回中使蒙宣问，曾道天颜赐闵怜。讲席乍温违玉几，书签初冷辍瑶编。梦魂两载趋丹地，白首青灯一惘然。
陟屺楼诗二十首·其二
作者：陈廷敬
朝代：清
体裁：七言律诗

两年丙舍此栖迟，吊影空山夕照时。野草春添新复土，隧松涕损旧沾枝。折残屐齿悲毛义，隐去绵封愧介推。悔向风尘耽禄仕，苦身勠力鬓成丝。
陟屺楼诗二十首·其二十
作者：陈廷敬
朝代：清
体裁：七言律诗

黄卷中闺映白头，班家孟母并朋俦。佩环东观藏书阁，缨履西原陟屺楼。缥缈云山千叠恨，迷离草土百年愁。吟成沾洒梅花候，苦忆天香学冥搜。
陟屺楼诗二十首·其五
作者：陈廷敬
朝代：清
体裁：七言律诗

关塞飘摇起战尘，倚闾长罢事酸辛。还怜槁项忧时日，已误青袍奉母人。杖节更谁能报主，绝裾空自忍辞亲。栈云陇月愁如许，呜咽寒宵一怆神。
陟屺楼诗二十首·其八
作者：陈廷敬
朝代：清
体裁：七言律诗

告谒空怀未上书，较残朱墨玉编馀。圣朝孝治恩元重，臣子私情愿已疏。乌鸟旧栖宫树晚，鹓鸾长别禁林虚。衣冠原庙勤时享，法从曾陪滥石渠。
陟屺楼诗二十首·其六
作者：陈廷敬
朝代：清
体裁：七言律诗

敢道肩舆上殿行，软红尘土最伤情。十年趋走春前恨，两字音书望里惊。长乐鼓钟疑梦寐，直庐灯火忆平生。小人有母今安在，曾遗君王旧赐羹。
陟屺楼诗二十首·其十
作者：陈廷敬
朝代：清
体裁：七言律诗

当年文献仅犹存，特为儒臣命讨论。慰问本朝无故事，便蕃千载自新恩。赐茶雪乳分供御，渍酒金浆出上尊。天使一时增感动，传宣帝语是春温。
陟屺楼诗二十首·其十一
作者：陈廷敬
朝代：清
体裁：七言律诗

随例荣光亦至恩，丝纶特旨出临轩。微劳似发叨三锡，厚泽如天到九原。石阙龙鸾回藻翰，冢碑星斗烂荒垣。却思洒泪春明路，回首孤臣已断魂。
陟屺楼诗二十首·其十七
作者：陈廷敬
朝代：清
体裁：七言律诗

村镫宰木影纵横，独宿高原万感生。碧嶂夜猿啼有怨，黄沙石虎卧无情。春归老屋家如寄，月堕荒丘路不明。屈指禫除将欲近，才思去住泪交倾。
陟屺楼诗二十首·其十三
作者：陈廷敬
朝代：清
体裁：七言律诗

西园东阁想仪型，垩室霜天望壁星。纱幔秋残悲旧业，机丝夜冷泣遗经。纶扉大手摩霄赤，藜火新编照汗青。师友谬恩沾不细，蓼莪废罢泪还零。
陟屺楼诗二十首·其十九
作者：陈廷敬
朝代：清
体裁：七言律诗

万壑青山一病身，霜风摇落自伤神。岭钟夜度不知处，垄月秋来故照人。诗卷市朝堪断续，音书京雒付沈沦。只应料理馀生事，体受归全是报亲。
陟屺楼诗二十首·其十二
作者：陈廷敬
朝代：清
体裁：七言律诗

麻衣扶杖蓟城西，痛哭荒郊落日低。野宿寒沙惟过雁，蚤行茅店不闻鸡。朋簪有梦知离散，邻杵无声助惨悽。相别销魂桥上柳，夜乌犹为昔时啼。
陟屺楼诗二十首·其十五
作者：陈廷敬
朝代：清
体裁：七言律诗

旧游名德是人师，相我号天伏地时。万事临危千古恨，此生难报寸心知。中朝司马应安好，湖海元龙久退衰。自守残书甘薄澹，他年无愧故山期。
陟屺楼诗二十首·其十八
作者：陈廷敬
朝代：清
体裁：七言律诗

急雨凄风意若何，天寒岁晚在山阿。人生兄弟真难再，我老妻孥苦患多。往事庭闱谁诉语，向来身世足悲歌。那堪抔土荒凉处，蹑磴攀林祗自过。
陟屺楼诗二十首·其十六
作者：陈廷敬
朝代：清
体裁：七言律诗

残腊东风斗柄移，灞桥三度柳条垂。生刍致远思徐稚，截发留宾有范逵。游子频年谙物态，孤踪四海问心知。天涯门外多春草，长守田庐记岁时。
陟屺楼诗二十首·其十四
作者：陈廷敬
朝代：清
体裁：七言律诗

一别相思在禁林，光华碑版未销沉。临文已践升堂约，盖石空怜负土心。三叹似因闻宝瑟，长悲真欲废祥琴。吞声忆取灯窗语，独向残经细讨寻。
陟屺楼诗二十首·其四
作者：陈廷敬
朝代：清
体裁：七言律诗

白日荒荒冷旧扉，高原哀挽露何晞。人无周勃吹箫送，客有陶家化鹤飞。岁月再期真过隙，笙歌十日尽沾衣。泉门自掩千重恨，云散空堂黯不归。
除夕二首·其一
作者：陈廷敬
朝代：清
体裁：七言绝句

颠倒天吴绣两头，花钿拆尽笑淹留。团圞醉舞春灯下，病妇饥儿也未愁。
除夕二首·其二
作者：陈廷敬
朝代：清
体裁：七言绝句

玉箸金盘御榻高，升平节物梦魂劳。王师蚤报收边郡，更典朝衣贳浊醪。
除夕同南溟容斋即事二首·其一
作者：陈廷敬
朝代：清
体裁：七言律诗

一院梧桐影渐移，西垣山色在帘帷。欲寻岩壑抒心迹，办取樵渔寄鬓丝。林鸟倦随鸳鹭后，野梅蚤避燕莺时。草庐门巷斜晖外，禁省端居有梦思。
除夕同南溟容斋即事二首·其二
作者：陈廷敬
朝代：清
体裁：七言律诗

枥马林鸦节序频，同曹联步集萧晨。铜龙日冷东朝会，金爵星明左掖春。欲尽漏钟添一岁，不须杯月得三人。疏灯寒烬凄其夜，青琐相看鬓似银。
除夜忆樊川寄舍弟四首·其一
作者：陈廷敬
朝代：清
体裁：五言律诗

小杜香名别，樊川莫浪看。东风来日下，春色到河干。蓝尾浮金盏，青腰上玉盘。如今直北望，燕赵是长安。
除夜忆樊川寄舍弟四首·其三
作者：陈廷敬
朝代：清
体裁：五言律诗

依约怀人处，楼前石版桥。别离伤岁晚，消息隔年朝。腊逐桃符换，寒随柏酒销。同心不同赏，咫尺暮情遥。
除夜忆樊川寄舍弟四首·其二
作者：陈廷敬
朝代：清
体裁：五言律诗

相思为客后，犹似到家初。亲养甘辞禄，君恩许读书。草堂新日月，竹径旧田庐。一作牵裾别，天涯又岁除。
除夜忆樊川寄舍弟四首·其四
作者：陈廷敬
朝代：清
体裁：五言律诗

严装趋隔日，夜半向承明。百岁犹今夕，残年有二更。衣香仙仗影，珂响玉阶声。春殿垆烟外，低徊十载情。
除夜次樾阡韵二首·其一
作者：陈廷敬
朝代：清
体裁：七言律诗

莫叹天涯行路难，年年书剑报平安。文章锁院三钱笔，京雒春风十里鞍。白发相逢人似旧，青松不忘岁常寒。坐中竹柏盈盈酒，黄色天庭取次看。
除夜次樾阡韵二首·其二
作者：陈廷敬
朝代：清
体裁：七言律诗

烟煤两版不曾除，老屋东头是敝庐。蜗舍冰霜今夜少，兔园灯火十年馀。才名阅世谁如子，肝胆逢人为起予。更有膝前文度美，即看轩盖拥门闾。
随正赴澧州
作者：陈廷敬
朝代：清
体裁：五言律诗

江汉何曾到，云山亦自便。花明新月夜，柳映碧云天。家习燕人语，予赓楚客篇。风帆渺何许，相忆洞庭船。
雁门行
作者：陈廷敬
朝代：清
体裁：乐府曲辞

雁门关，雁不度。关上长城高插天，鸿雁高飞从此去。雁飞长城间，游子关门还。雁南君北向相望，何由扳塞山连绵。秋云起，西度五原东辽水。传语幽并轻侠儿，雄飞雌伏休相疑。
集吴玉随编修宅同令弟玉騧给事
作者：陈廷敬
朝代：清
体裁：七言律诗

兄是东坡弟颍滨，官曹文采并同伦。黄门草奏趋青琐，红药翻书对紫宸。蚤夏酒杯三五夜，西华朝鼓十年邻。晓天连步深更语，一月相邀定几巡。
雉朝飞操
作者：陈廷敬
朝代：清
体裁：乐府曲辞

雉夜两两朝双飞，雄者气盈挟其雌。雌欲啄，雄欲飞，雌不敢以东西。彼独何者，群游中野。雉子斑，奏鸣弦，羁孤向人生自怜。
雨不止示家人
作者：陈廷敬
朝代：清
体裁：七言绝句

自要蓬门闭不开，萧萧苔径长蒿莱。从教新雨无人过，曾见人谁旧雨来。
雨中如九仙台题野馆壁
作者：陈廷敬
朝代：清
体裁：七言绝句

冒雨看山是一奇，青泥白石马行迟。迢遥不负山灵约，黄叶村前渡水时。
雨中怀贻上慈仁寺
作者：陈廷敬
朝代：清
体裁：五言律诗

城南坊北路，遥思积空烟。窗急初更雨，衣寒四月绵。徘徊坐镫烛，缱绻把诗篇。欲访维摩室，愁时独蚤眠。
雨中简曹生
作者：陈廷敬
朝代：清
体裁：七言绝句

无数垂杨绾别离，春风春雨又归迟。暮鸦栖断黄昏树，正是平沙落雁时。
雨中集田沛苍学士宅和白东谷先生
作者：陈廷敬
朝代：清
体裁：七言律诗

琉璃厂西急雨飞，驱车到门雨细微。绿窗隔席寒淰淰，红烛卷帘烟霏霏。潞州浊酒琥珀色，藐姑群公冰雪肌。夜深沾醉此何适，得归射猎开荆扉。
雨后至南园
作者：陈廷敬
朝代：清
体裁：古风

初霁涉南园，晓池风寂历。前村云未归，高树雨犹滴。尘外体自舒，林中欣有适。游目极远山，秋烟净如涤。
雨夜忆故山与翊圣
作者：陈廷敬
朝代：清
体裁：七言绝句

柳色莺歌别凤池，春山寒雨夜相思。如何客舍青灯里，却忆春山惆怅时。
雨夜怀思母庵
作者：陈廷敬
朝代：清
体裁：五言律诗

小幕窗风入，閒阶檐溜悬。苑钟疏点外，塞雁晓声前。漱石三秋雨，流花第二泉。为亲从禄仕，书信问归田。
雨夜杂感
作者：陈廷敬
朝代：清
体裁：七言律诗

宿火微红映曙光，楮衾犹挹博山香。愁心归燕迷蓬户，客梦啼乌过女墙。裘马故人谁感激，狗屠交道亦凄凉。春来历乱伤心处，细雨寒生觉夜长。
雨宿沙石所
作者：陈廷敬
朝代：清
体裁：五言律诗

野阴连暮色，万里接边空。古迹黄昏雨，沙场惨淡风。客行烟火外，春尽道途中。茅店鸡栖早，驱车越大东。
雨宿苑外人家
作者：陈廷敬
朝代：清
体裁：七言绝句

月照深林风叶鸣，曾疑夜雨弄秋晴。灯前风雨潇潇夜，却似长杨树里声。
雨泊泇河二首·其一
作者：陈廷敬
朝代：清
体裁：七言绝句

红湿窗花逐幔浮，翠低陇麦映波流。兰旌桂棹终难似，从此舟名喜雨舟。
雨泊泇河二首·其二
作者：陈廷敬
朝代：清
体裁：七言绝句

好风好雨送遥津，同是敲冰嚼雪人。酹取清波当桂醑，敢将牛酒渎龙神。
雨行二首·其一
作者：陈廷敬
朝代：清
体裁：七言绝句

柳长红桥低绿垂，阴阴何处黄留离。山禽引雏雨中去，燕子到家人未知。
雨行二首·其二
作者：陈廷敬
朝代：清
体裁：七言绝句

鬓丝榻畔袅茶烟，眼底松窗一觉眠。雨黑不知时早晚，合昏花似夜摩天。
雪中下直同阮亭俨斋赋赠
作者：陈廷敬
朝代：清
体裁：七言律诗

星霜待晓上金坡，暮雪盈阶退直过。色映琐窗明玉几，光铺仙沼落银河。六花风散披香蚤，九陌春回却月多。漫道调高还寡和，万人争唱郢中歌。
雪中晚归李段邢三君子至时邢将赴永福令
作者：陈廷敬
朝代：清
体裁：五言排律

行游遵北渚，飞霰洒寒汀。小苑堆银榭，西山点翠屏。骤逢驱骑返，密作下帘听。速客三人集，留欢二妙停。碧凝扶槛竹，红湿映镫棂。玉笛吹何处，霜砧响客亭。坐中风漠漠，天外气冥冥。一岭江门险，千岩桂树青。蛮方花自异，天柱雁还经。惜别春明外，相思倒玉瓶。
雪夜口号
作者：陈廷敬
朝代：清
体裁：七言律诗

黄沙漠漠雁声微，鼓角缘边送夕晖。大帐金川江月暗，前军铁锁阵云飞。尘昏壁垒长横槊，气冷关山未授衣。最忆苦寒诸将士，好乘雪夜破重围。
雪夜怀吴玉随编修使闽
作者：陈廷敬
朝代：清
体裁：五言律诗

北风吹岁暮，雪景闭门低。窗树夜离立，城乌晓懒啼。路寒归驿晚，江远泊帆迷。无定春来雁，音书未可题。
雪夜怀张子美子文
作者：陈廷敬
朝代：清
体裁：五言律诗

一片瑶华影，霏霏入夜寒。梅花疏故垒，雪色满长安。漏下清霜迥，风高玉笛残。那堪羁旅夕，萧飒独凭阑。
雪夜怀简翊圣
作者：陈廷敬
朝代：清
体裁：七言律诗

不见当时谑浪人，镫花如昼鬓如银。痴儿难了公家事，狂叟相怜自在身。午夜云山连雁影，千门霜瓦冷鱼鳞。风饕雪虐眠时蚤，缩项寒庐一怆神。
霜钟叠韵
作者：陈廷敬
朝代：清
体裁：五言绝句

霜钟来不近，披拂曙灯红。多少繁华梦，销沉向此中。
霞
作者：陈廷敬
朝代：清
体裁：五言律诗

不尽残阳意，留情与断红。岭横一窈窕，山叠远玲珑。拂树依微霭，当楼倩晚风。更看芳夜月，相映海云东。
露湑阁即目
作者：陈廷敬
朝代：清
体裁：七言律诗

元龙湖海意阑珊，百尺高楼抵闭关。斜日香台低碧树，暮云粉堞近青山。愁添酒盏真无那，独对花枝底要閒。却笑书空殷处士，浮名长恋在人间。
露湑阁忆南溪
作者：陈廷敬
朝代：清
体裁：七言律诗

远望当归亦枉然，登临遥忆在南川。乱山缺处杏花满，危阁前头松影圜。短笛吹斜牛背日，暮钟声散雁行天。清歌薄酒残灯火，此事抛离又五年。
露湑阁怀亭湖莲士
作者：陈廷敬
朝代：清
体裁：五言律诗

高阁怀远岫，山窗尽日开。虽无佳客至，时有白云来。帘捲海月上，镜拂江鸿回。何当共吟眺，暝色独徘徊。
露湑阁望西山怀退谷旧游二首·其一
作者：陈廷敬
朝代：清
体裁：古风

秋山日转佳，天清远峰集。苍然气高浮，薄云飞不入。风吹缥缈楼，对此每独立。径微忖昔游，松落思俯拾。何时曳芒履，未忧露草湿。寂寥退翁亭，遗迹渺难及。
露湑阁望西山怀退谷旧游二首·其二
作者：陈廷敬
朝代：清
体裁：古风

退翁耕近郊，九经骋剧谈。尺五韦杜曲，气与霜空函。及其栖此山，捷径非终南。游子领微尚，幽僻性所耽。旅食走京辇，冷眼冲云岚。青箱王公堂，酌我春酒甘。二老道沦丧，后生失毛聃。短歌继八哀，冥漠天如蓝。
青川驿
作者：陈廷敬
朝代：清
体裁：五言律诗

青川望杳杳，幽思与谁论。倦客梦回枕，午鸡声近村。浦舟隐北树，驿骑下东原。鲁酒一杯醉，孤篷自掩门。
青莲寺禅人方丈二首·其一
作者：陈廷敬
朝代：清
体裁：七言律诗

明月高高在上方，禅心不住水流长。埽花风定苔依径，穿树钟来叶满廊。白社南朝常侍宅，红楼北寺赞公房。桫椤别院清凉境，惟见威仪古道场。
青莲寺禅人方丈二首·其二
作者：陈廷敬
朝代：清
体裁：七言律诗

寺名不愧是青莲，始信人间别有天。花比金轮寒映月，藕多玉井大如船。吟身渐老知诗妄，愁鬓新稀识酒权。欲向支公聊问法，可怜神骏意翩翩。
青藤馆书睡怀钱亮工
作者：陈廷敬
朝代：清
体裁：五言律诗

午鸡犹在枕，不似蚤时忙。花影交残梦，茶烟引细香。春多行药径，人在著书房。汗竹纷难就，青藤蔓许长。
青藤馆稍葺落成有怀芸夫·其一
作者：陈廷敬
朝代：清
体裁：五言律诗

城里一山家，篱疏晚噪鸦。水含林际月，苔隐石间花。人与青藤老，门留白版斜。故人犹记否，灯火十年赊。
青藤馆稍葺落成有怀芸夫·其二
作者：陈廷敬
朝代：清
体裁：五言律诗

真个似童儿，埋盆作小池。虽无沙鸟过，已有树禽知。素发垂新领，红桃长旧枝。恐君相忆处，不是昔游时。
青鸟
作者：陈廷敬
朝代：清
体裁：五言律诗

不敢求桃核，开花今几春。那无青鸟使，相慰白头人。西日瑶池远，东风紫竹新。普陀炎海路，万古不扬尘。
静海吊励近公侍郎
作者：陈廷敬
朝代：清
体裁：古风

公昔侍禁庭，惟余日月至。桐城解机务，敕蚤暮勿离。无何公卧疾，池亭郁把臂。迄今行旅间，凛凛佩明义。初发抵津南，静海吾所志。仲春九日夜，宣召御舟次。大艑换小艑，轻风缓遥吹。云月互蔽亏，渔灯照一穗。丁东漏水声，旌门屡颠踬。玉音下已久，至尊坐不寐。谓言公慎勤，卅载独劳勚。今兹临故居，天书写奰屃。阁臣偕礼官，议赐以令谥。呜呼公精诚，更仆难遍记。夜分始回船，鸣鸡覆奏事。诏曰汝议可，文恪标朱字。大恩润群萌，露雨洒蕉萃。我衰如柳蒲，本根幸蒙庇。飘飘玉墀傍，叶稀恐失坠。日斜龙尾道，顾影却欲避。春流绕山溪，吾生亦浮寄。宿草何茫茫，三年数行泪。遥酹一卮酒，匆匆絮难渍。
静海道中
作者：陈廷敬
朝代：清
体裁：五言律诗

往来成利涉，烟景岂蹉跎。夜舫觉潮响，春灯闻棹歌。百川东近海，千里北流河。疏凿当年意，吾生喜重过。
韦苏州诗书后
作者：陈廷敬
朝代：清
体裁：古风

我观韦公诗，澹然生道心。鲜食冰玉洁，浩歌流清音。疏弦下众响，繁手声方淫。谁能追大雅，辞多吾所箴。
韩大韩山送柿酒二首·其一
作者：陈廷敬
朝代：清
体裁：七言绝句

白芡乌菱得比伦，黄柑差拟洞庭春。不辞风味清如水，一片寒光解醉人。
韩大韩山送柿酒二首·其二
作者：陈廷敬
朝代：清
体裁：七言绝句

旋埽风轩洗破樽，朱颜零落酒人存。瓦盆旧是田家物，柴汝官哥莫漫论。
韩编修请假完昏
作者：陈廷敬
朝代：清
体裁：七言律诗

九重殿外七香车，银汉双星路未赊。束发昏姻逢昼锦，催妆敕旨出官家。莲灯燄吐同心结，玉佩光添系臂纱。归去不言温室树，芙蓉开作合欢花。
韩质良来自梅庄忆旧游却寄舍弟
作者：陈廷敬
朝代：清
体裁：五言排律

问讯山中客，山中十载前。朱坡连杜曲，石坞自樊川。看竹携残帙，题松襞短笺。曝裈家似阮，欹枕腹如边。燕垒花衔补，莺窠柳对悬。陶琴元未鼓，姜被几回眠。苔滑经妨屐，沙晴坐胜绵。寺楼酾酒借，邻舍引渠穿。行马能疏放，骑驴任倒颠。山歌迟岭月，牧笛上墟烟。鸡犬知人意，樵渔省世缘。至今溪水上，閒却夕阳船。
题东坡先生集
作者：陈廷敬
朝代：清
体裁：古风

星宿渺一泉，漭沆归沧池。黄河天上来，仿佛青莲词。杜韩郁崩腾，回风激泷湄。香山放乎海，澹澹天无涯。馀子导其流，遥遥分纤支。苏公天上人，万丈银河垂。举手扪星辰，足蹋龙与螭。旋斡周四运，浩气森淋漓。感心生直亮，体道忘艰危。圣删三千篇，劫火烧其遗。真宰固有意，风雅将在兹。斯文配天命，大化需人为。何不陟辅相，致民如尧时。一闻韶濩音，季叶还春熙。
题严如园编修竹堂晴雪图二首·其一
作者：陈廷敬
朝代：清
体裁：七言绝句

银管连宵映雪明，六花催放笔花生。玉堂曙色清如许，修到唐书第几籯。
题严如园编修竹堂晴雪图二首·其二
作者：陈廷敬
朝代：清
体裁：七言绝句

扶荔云边绕屋梅，寒香林里竹扉开。若为驴背寻诗去，定是龙门赏雪来。
题内阁楮树二首·其一
作者：陈廷敬
朝代：清
体裁：七言律诗

桐方蔡纸在人间，樗栎何曾似子顽。红药懒骄春蕊艳，绿毛解惜鬓丝斑。听残铃索音声树，去趁花砖供奉班。一种西墙连沃叶，输他桑者自闲闲。
题内阁楮树二首·其二
作者：陈廷敬
朝代：清
体裁：七言律诗

映日笼烟紫禁深，万年枝下亦森森。丝纶自重黄缯色，槐柳元多碧树阴。薄有流膏因湛露，那无散木寄长林。茅檐得就桑榆暖，閒向山农诧越吟。
题初祖折芦图
作者：陈廷敬
朝代：清
体裁：七言绝句

廓然无圣语天然，面壁还须到九年。老我白头闻道晚，息机应在十年前。
题北山给事真
作者：陈廷敬
朝代：清
体裁：五言律诗

青琐通丹地，朱颜老玉墀。画图看十载，风貌忆当时。鱼鸟忘机久，山林托兴奇。独惭碌碌者，憔悴向经帷。
题卫会嘉竹间图二首·其一
作者：陈廷敬
朝代：清
体裁：七言绝句

浮筠潇碧野烟生，天帚还应傍玉清。不度岑华寻嶰谷，此中自有凤皇鸣。
题卫会嘉竹间图二首·其二
作者：陈廷敬
朝代：清
体裁：七言绝句

瞻彼淇园卫叔贤，风人载咏武公篇。谁知千户侯封日，十亩依然在渭川。
题大士像
作者：陈廷敬
朝代：清
体裁：七言绝句

救苦寻声是大悲，有情觉尽佛因迟。浮生众苦多难达，应是从闻入定时。
题孙湘南片石集·其一
作者：陈廷敬
朝代：清
体裁：七言绝句

五字文章万古情，吴江陇首旧知名。嵩峰华岳黄河水，如子雄才是两京。
题孙湘南片石集·其二
作者：陈廷敬
朝代：清
体裁：七言绝句

泸水春生大渡河，塞山飞起远嵯峨。书生自有封侯相，留得征蛮塞上歌。
题家书后
作者：陈廷敬
朝代：清
体裁：五言律诗

杨柳红亭路，青青又放春。远游思弟妹，薄禄谢交亲。客里南来雁，愁边北去人。梅花窗下月，二十五回新。
题容斋所藏画松
作者：陈廷敬
朝代：清
体裁：古风

晓蹋掖垣松色浓，宫树绿阴宫日红。归来卧想西窗中，西窗恰对西山峰。雕阑玉磶纷璁珑，碧云寺前双老松。别久霜风应更长，当时蜡屐曾同往。几人云散与星飞，只今惟有松涛响。山径冥冥松有声，苑松山松无限情。急呼浊醪埽醉墨，为作李侯松树行。
题寄斋尚书双松五桂图
作者：陈廷敬
朝代：清
体裁：古风

公才天所笃，矫矫凌云姿。班朝面槐棘，青春贯四时。紫薇间红药，香与清风吹。而我揽此图，霜干含芳滋。乔松表遐心，粹然君子仪。嵩高千丈齐，百木纷离披。下荫丹桂花，松前开五枝。譬彼芝兰秀，玉树连轩墀。画师巧用意，根叶相猗猗。达人体造物，至德通皇羲。雨过长卉草，阳回倾藿葵。功宣化自洽，感此动植知。公其佐鸿钧，斯理更不疑。桃李岂有言，成蹊如路逵。一唱松桂篇，或可弦声诗。
题庭前合欢花怀杜遇徐
作者：陈廷敬
朝代：清
体裁：五言律诗

绿细分朝霭，红轻晕早霞。本无蠲忿意，况有合欢花。舒卷时常定，阴晴亦未差。美人曾折赠，零落惜年华。
题张吉如南汀诗后并呈敦复宗伯卣臣翰林·其一
作者：陈廷敬
朝代：清
体裁：七言绝句

浮山高望历山城，风马云车帝遣迎。湖水清波旧时月，春来七十二峰明。
题张吉如南汀诗后并呈敦复宗伯卣臣翰林·其三
作者：陈廷敬
朝代：清
体裁：七言绝句

太傅风高未老时，尚书坞畔有清晖。香名已播鸡林远，不羡他家野鹜飞。
题张吉如南汀诗后并呈敦复宗伯卣臣翰林·其二
作者：陈廷敬
朝代：清
体裁：七言绝句

佩环声里水潺湲，芳草罗裙隐杜鹃。一首新诗万行泪，不须苦废蓼莪篇。
题张吉如南汀诗后并呈敦复宗伯卣臣翰林·其四
作者：陈廷敬
朝代：清
体裁：七言绝句

王风南雅气雄哉，骚赋张华小谢才。怪底西堂新句好，也应曾梦惠连来。
题张吉如南汀诗后并呈敦复宗伯卣臣翰林自五月廿二日直苑中敦复尚书有诗次其韵得十首·其一
作者：陈廷敬
朝代：清
体裁：七言绝句

长日东华拂软尘，眼明流水照游鳞。苍颜白发吾曹老，冠者输他五六人。
题恒斋采菊图二首·其一
作者：陈廷敬
朝代：清
体裁：七言绝句

椒风宫阁日初长，榻到兰亭第几行。珍重画师秋菊意，百花开后晚花香。
题恒斋采菊图二首·其二
作者：陈廷敬
朝代：清
体裁：七言绝句

琐院垂帘隔昼阴，墨花秋卷共沉吟。年光人澹还如菊，犹是餐英饮露心。
题文殊像
作者：陈廷敬
朝代：清
体裁：七言绝句

稽首堂堂七佛师，定中女子出来迟。如何七尺须眉客，一世曾无一定时。
题朱小晋侍御卧牛庄记后二首·其一
作者：陈廷敬
朝代：清
体裁：五言律诗

水石毫端出，开函空翠流。东来多紫气，高卧或青牛。松雨生瑶草，樵风埽石楼。云山异乡县，蜡屐可从游。
题朱小晋侍御卧牛庄记后二首·其二
作者：陈廷敬
朝代：清
体裁：五言律诗

午桥遗迹在，渺渺忆湖园。树杪山河出，霜馀松菊存。峰晴姑射雪，花暖卧牛村。谁接令公美，幽怀与寤言。
题朱悔人京华藁
作者：陈廷敬
朝代：清
体裁：七言绝句

荣华寂寞在斯须，一卷新诗酒满壶。君看昭王旧台馆，至今秋草不曾无。
题李公凯学士松阴读书图二首·其一
作者：陈廷敬
朝代：清
体裁：七言绝句

牙签三万轴长悬，秘阁书曾借几编。正是松根勤暗诵，连朝花底索铃传。
题李公凯学士松阴读书图二首·其二
作者：陈廷敬
朝代：清
体裁：七言绝句

藜火频年汗竹青，槐阴人在第三厅。凭君一问华阳老，多少松风梦未醒。
题李太公真兼呈令嗣正孟编修
作者：陈廷敬
朝代：清
体裁：七言律诗

丹青人物想风流，令子声华在凤楼。天际夔龙依膝下，日边纶綍到林丘。采芝遗老尊商皓，衣紫山人羡邺侯。最是临风看玉树，金泥科第上三头。
题杜子樊川云水怡情图
作者：陈廷敬
朝代：清
体裁：七言绝句

朱坡绿水故依然，小杜香名到处传。我欲远寻无字劫，当时枉自号樊川。
题松江尚书赐金园
作者：陈廷敬
朝代：清
体裁：七言律诗

天与园林泖水隈，赐金早见出蓬莱。荣逾汉帝营朱邸，恩比唐宗撤殿材。曾转行旌花外驻，还随步辇日边来。六龙已协非熊梦，却胜磻溪罢钓回。
题林吉人北阡草庐图
作者：陈廷敬
朝代：清
体裁：古风

草庐之图云龙蹲，下见闽海横飞翻。海山隐显走万里，出没日月旋乾坤。开辟以来奠鳌极，汉家拓地秦东门。自东以南海气昏，扶桑弄影万象吞。流球南交可指数，十步五步如烟村。天作崧高东鼓山，胜概如此难具论。林生惟岳降有神，矫如威凤初腾鶱。德辉远览翔欲下，裴褢返顾西山樊。松楸郁郁枌榆古，岁时伏腊陈樽俎。筑堂丙舍兼家塾，弦诵殷殷答石鼓。汉家寂寞东西京，二十四帝无抔土。生也邱坟四百年，名流辈出绳其武。君不见刘郎石马泣秋风，相如凌云气如虎。
题梅桐岩真二首·其一
作者：陈廷敬
朝代：清
体裁：七言绝句

画里江城叠嶂高，北楼逸兴重萧骚。梅花山下双羊路，秋老梧桐有凤毛。
题梅桐岩真二首·其二
作者：陈廷敬
朝代：清
体裁：七言绝句

太白仙人谢朓才，都官风雅一时回。吟成倚树栖乌过，骢马连朝对仗来。
题梦绿草堂种树
作者：陈廷敬
朝代：清
体裁：七言绝句

六载艰难蜀道行，秋来迢递在秦城。无端种得西墙树，日日斜阳送晚晴。
题汪东山写真
作者：陈廷敬
朝代：清
体裁：古风

聚奎堂中二十夕，闱棘森如背芒刺。况复冬烘鬼眯眼，老夫耄矣嗟狼籍。座中汪君压万夫，手握隋珠夺秦璧。文采风流貌有神，蛟龙欲落摇空碧。笔阵横扫词源倾，敛我精魂壮心魄。散若风雨飘云烟，闻君将泛五湖船。衡门两版昼常闭，剥啄过我生无缘。我时早出归在夜，软尘漠漠吹华颠。当归不归归未得，君归却是当少年。丹青画出好颜色，揽图对君犹依然。我留此图君不可，回首春时院空锁。君是名场第一人，来乎来乎思致身。
题汪蛟门百尺梧桐阁图
作者：陈廷敬
朝代：清
体裁：古风

别馆秀云木，碧梧散层阴。高阁与之齐，登兹静客心。映帘出脩枝，开窗面平林。清晖满瑶席，含情托书琴。美人独晤言，举世难知音。
题燕居课儿图示壮履
作者：陈廷敬
朝代：清
体裁：七言律诗

黄纸凋残旧帽箱，一编犹映紫罗囊。绳床穿膝知吾老，书案量身觉汝长。自让轻肥非蔡泽，不忧文史续中郎。纷纷笺注如烟海，回首尼山数仞墙。
题牧仲冢宰西陂鱼麦图
作者：陈廷敬
朝代：清
体裁：古风

去年相别沧浪亭，春水绿波春草青。今年相见长安道，西华梦想西陂好。西陂烟水似沧浪，我欲从之路阻长。谁料软红香土里，幻出云山翰墨场。披图最有江南意，春月春风满巾笥。五湖三亩未归人，红栏绿浪经过地。沧浪野老别来久，瓦盆酹酒为公寿。想见攀辕卧辙情，棠树村村间花柳。藤阴两株今作家，扶桑万叠影不斜。回忆西陂此时节，钓鱼刈麦荷有花。镜湖一曲天所赉，也待行年八十外。潞公未老魏公壮，高会耆英且莫让。
题王方若龙竿集
作者：陈廷敬
朝代：清
体裁：七言绝句

客散茶香莺语频，閒披秋卷惜馀春。腐儒衰晚思同调，为想风流第一人。
题王瑁湖宫詹下直传经图二首·其一
作者：陈廷敬
朝代：清
体裁：七言绝句

凤毛池上有辉光，他日归来笏满床。堪笑杜陵文选学，但教莫带紫罗囊。
题王瑁湖宫詹下直传经图二首·其二
作者：陈廷敬
朝代：清
体裁：七言绝句

芸香讲席几重深，五桂居然玉树林。闻道一经亲授与，未须同异较刘歆。
题王石谷山水清晖卷后
作者：陈廷敬
朝代：清
体裁：古风

清晖老人王石谷，紫鸾曾傍红云宿。醉翻东华秘笈文，黄尘霜扫秋眉绿。君不见洛阳郭恕先，君不见富阳黄大痴，古来谪仙多画师。石谷汝画天人姿，真宰开凿初淋漓。烟云欲落神龙随，鼠须麋角空尔为。九重闻之亟召见，写图每觌重瞳面。彷佛凌霄梦里游，不知身在蓬莱殿。承华日永问安回，宝墨书奁次第开。挥赐谢家诗上句，知君山水兴难裁。我闻一峰道人文采风流世无敌，作画半染君家虞山色。彭祖巫咸皆辈行，游戏江湖不可测。相逢夙昔若为情，人间石谷留香名。惜哉不以清晖称，谁为称者午涯生。
题画扇应制四首·其一
作者：陈廷敬
朝代：清
体裁：七言绝句

当时破敌著戎衣，陇树连云塞草肥。记得两年沙碛里，池花开日未曾归。
题画扇应制四首·其三
作者：陈廷敬
朝代：清
体裁：七言绝句

香案前头积翠铺，稻畦麦垄似枌榆。两岐九穗寻常见，应补豳风七月图。
题画扇应制四首·其二
作者：陈廷敬
朝代：清
体裁：七言绝句

清池洗墨玉阶隈，绕砚香烟翠欲堆。散作夏云常五色，九天膏雨一时回。
题画扇应制四首·其四
作者：陈廷敬
朝代：清
体裁：七言绝句

图书插架殿东头，天碧新晴万象幽。茗碗雍容勤夜讲，山前落月上帘钩。
题石家船版上
作者：陈廷敬
朝代：清
体裁：七言律诗

禁中清漏语频宣，水驿邮签兴渺然。令德世称仓氏族，佳名天锡石家船。桃花满载金波月，杨柳全浮玉座烟。大地恩光随处是，五湖三泖棹歌边。
题禹尚基自写真
作者：陈廷敬
朝代：清
体裁：古风

禹生静者怀孤鶱，摇笔风雨落屋椽。雨收风止万象寂，海霞岛日相澄鲜。丹青好手众所怜，幽树卷石皆娟娟。水村之图世最传，禁庐一见心悠然。集贤学士共嗟赏，琐窗晴昼生云烟。生也此图儗水村，神妙意若无王孙。更自写真著蓑笠，便欲渔钓归柴门。王孙遭时昔多故，齿豁头童不归去。丹青犹有身后名，富贵真如草头露。生方年少岂长贫，奋飞一举陵高旻。
题窦晼画三首·其一
作者：陈廷敬
朝代：清
体裁：七言绝句

摩诘遗诗画意閒，烟云粉本有无间。风流一变添文采，小李将军著色山。
题窦晼画三首·其三
作者：陈廷敬
朝代：清
体裁：七言绝句

与君蓬转向天涯，几度春时不在家。近日写生知客意，王孙芳草陇头花。
题窦晼画三首·其二
作者：陈廷敬
朝代：清
体裁：七言绝句

春蚓秋蛇虿尾钩，家鸡野鹜岂同俦。祇应落墨惊纨扇，画作桓家乌㹀牛。
题窦晼画晼
作者：陈廷敬
朝代：清

摩诘遗诗画意闲，烟云粉本有无间。风流一变添文采，小李将军著色山。春蚓秋蛇虿尾钩，家鸡野鹜岂同俦。祇应落墨惊纨扇，画作桓家乌牸牛。
题窦晼画晼·其一
作者：陈廷敬
朝代：清

摩诘遗诗画意闲，烟云粉本有无间。风流一变添文采，小李将军著色山。
题窦晼画晼·其二
作者：陈廷敬
朝代：清

春蚓秋蛇虿尾钩，家鸡野鹜岂同俦。祇应落墨惊纨扇，画作桓家乌牸牛。
题紫沧醉吟图二首·其一
作者：陈廷敬
朝代：清
体裁：七言绝句

阁道天街隔禁林，黄昏独坐紫薇深。如今问取香山老，那有閒时得醉吟。
题紫沧醉吟图二首·其二
作者：陈廷敬
朝代：清
体裁：七言绝句

长庆文章笔晋人，十三行后点波新。情知子敬风流在，故遣生绡画洛神。
题翁康饴为敦复尚书画龙眠山林图二首·其一
作者：陈廷敬
朝代：清
体裁：七言绝句

寥落樊川杜牧之，秦城烟树远参差。如何得似舒州老，管领云山吊伯时。
题翁康饴为敦复尚书画龙眠山林图二首·其二
作者：陈廷敬
朝代：清
体裁：七言绝句

画手诗人远擅场，龙眠岩壑辋川庄。依然居士风流在，犹见丹青顾长康。
题蔡方麓修撰写真二首·其一
作者：陈廷敬
朝代：清
体裁：七言绝句

青缣被暖火红销，正是熏衣事蚤朝。几日金镫归院晚，天寒须整侍臣貂。
题蔡方麓修撰写真二首·其二
作者：陈廷敬
朝代：清
体裁：七言绝句

蓬山灵鹊镇常啼，铃索声寒晓月低。一卷牙签心十载，东华牡钥汝南鸡。
题西亭榆树寄豫朋二首·其一
作者：陈廷敬
朝代：清
体裁：七言绝句

白榆历历在秋河，种向亭前映绿莎。几度西风见摇落，树犹如此奈人何。
题西亭榆树寄豫朋二首·其二
作者：陈廷敬
朝代：清
体裁：七言绝句

纸上功名换笠蓑，槐庭柳塞不争多。只今垂老渔阳客，望断关榆曳落河。
题邹哲画
作者：陈廷敬
朝代：清
体裁：七言绝句

画里江城夕照间，乌衣人去野花閒。六朝松石今无恙，便欲移家向蒋山。
题量如上人山房
作者：陈廷敬
朝代：清
体裁：五言律诗

红石桥西路，青春向夕曛。蚤花幽处发，清磬定时闻。野旷门侵月，山遥树宿云。安心随地好，况此息尘氛。
颜澹园编修修来仪部为两尊人求诗颜复圣裔
作者：陈廷敬
朝代：清
体裁：七言律诗

泰山如砺带如河，儒者勋名代不磨。辂冕蚤分新棨戟，箪瓢犹是旧弦歌。校书东观青藜杖，下直南宫白玉珂。对舞华筵秋夕永，烛花横月酒回波。
风夜程子至
作者：陈廷敬
朝代：清
体裁：五言律诗

天风响不辍，吹汝到空堂。夜动霜林白，寒摇落月黄。鼓钟连岁晚，砧杵入宵长。话尽苍茫里，因君思故乡。
风泊沙河
作者：陈廷敬
朝代：清
体裁：古风

玉杓指东风，联绵送远道。留帆潞河水，冰澌欲尽扫。舳舻行稍迟，云山历更好。微茫平沙流，出没回峦抱。仰视圆月高，俯觉众星倒。六鳌奠坤维，四海际苍昊。且欲观长江，未暇览绝鸟。从此涉波涛，忠信以为宝。
食榆关驿有老卒语世父侍御公令乐亭时事
作者：陈廷敬
朝代：清
体裁：古风

下马食驿亭，杯酒乾欲去。悯此人凋残，停骖诘其故。驿卒老记事，洒泣跽而语。此地古要冲，车马繁徒御。小县丁徭稀，取足外协助。乐亭籍民夫，十人九饥仆。当时陈县尹，吾民赖调护。走谒大府官，抵掌借前箸。庶人者在官，定禄出邱赋。枵腹事公家，公事亦缪误。是时大府贤，立为尹拜疏。雇直馀赀粮，行役乃奔赴。尹去民寒饥，尹来有衣裤。驿东古神祠，尹至常此驻。驿南荒沙碛，是向乐亭路。迩来四十年，吾民思乳哺。我闻驿卒言，双泪零如雨。尹吾先伯父，宰木已拱墓。县路邈难踰，古祠在何处。驰马往视之，祠门日斜暮。故额宛犹存，戊寅字细署。戊寅吾以降，老大凛百虑。酹酒再拜行，春风吹独树。
饥乌行
作者：陈廷敬
朝代：清
体裁：乐府曲辞

北风吹树树怒呼，深枝饥啄双老乌。身微愿违心羁孤，野日冻雪霜蓬枯。天寒夜昏何时旦，黄鹄单飞泪如线。
饮合欢酒叠前韵简杜司寇
作者：陈廷敬
朝代：清
体裁：五言律诗

青裳风汎溢，红颊晕鲜新。见少常深酌，无多祗一巡。西家非醉酒，东阁太和春。玉盏空劳劝，香醪未比醇。
饮酒寄荀少
作者：陈廷敬
朝代：清
体裁：古风

老至颜复酡，饮少兴无涯。前有尊酒行，乐府名最佳。呼童使之歌，声涩如秦娃。昔者与诸季，樵唱相欢哗。别来四五秋，分散空荆柴。远或隔岭峤，近或踰河淮。君往官湘州，湘州水湝湝。渌水可作酒，饮之宽君怀。饮水还饮酒，歌此当优俳。
饮酒花下与翊圣
作者：陈廷敬
朝代：清
体裁：七言律诗

东风冉冉逐流尘，忆昔相逢似隔晨。几树庭花迎蚤夏，一年心事送残春。青衣度曲传新调，白首同欢感故人。记取坡公催秉烛，光阴临老速奔轮。
首山
作者：陈廷敬
朝代：清
体裁：古风

塞外山益奇，图经无其名。土荒昧胜迹，问之伤我情。首山名颇佳，三峰何峥嵘。上有古时戍，下有今时城。南山如龙卧，北山如象行。中裂忽如凿，漠漠春水生。厓寺面怪石，角立森从横。林岨绣苔藓，丹碧含晶英。山川既盘郁，风气亦高闳。太息炊烟稀，沃野无人耕。
高同年入觐赠别
作者：陈廷敬
朝代：清
体裁：七言律诗

功名往事记题舆，佐郡风流十载馀。幕下莺花春色换，天涯兄弟宦情疏。烟云料理诗逾好，簿领从容政自如。时觐归来开棨戟，画梁尘满旧悬鱼。
高斋二首·其一
作者：陈廷敬
朝代：清
体裁：古风

高斋日已暝，憭慄霜气寒。倚阑望远道，露下衣裳单。入门复出门，踌躇心未安。委委池中荷，萋萋窗下兰。及时媚荣景，惜哉芳岁阑。
高斋二首·其二
作者：陈廷敬
朝代：清
体裁：古风

北风日凄凄，中堂明灯低。北风不入户，所居各东西。隔河有言辞，阻风莫致之。虽不闻好音，清芳夹路垂。
高梁桥二首·其一
作者：陈廷敬
朝代：清
体裁：五言律诗

日斜秋水急，城尽野桥连。灵沼通河汉，公田引涧瀍。堑花随唼鸭，风柳出鸣蝉。山阁清晖里，依稀近玉泉。
高梁桥二首·其二
作者：陈廷敬
朝代：清
体裁：五言律诗

车箱渠上水，迢递绕郊畿。渡远分青霭，山长历翠微。落花穿内去，斜鸟带波飞。无限潺湲意，年年送夕晖。
高渭师翰读夫人挽诗
作者：陈廷敬
朝代：清
体裁：五言排律

十德声名旧，南安内范良。故家开幕府，夫子侍明光。淑婉追陶母，幽閒溯季姜。瑶环荣翟茀，绣毂触鸣珰。北阙方承宠，西风忽断肠。三秋摇落候，千古别离场。人去悲彤管，镫昏暗锦堂。湘魂何处吊，蜀魄正堪伤。燕市清霜白，金门夕照黄。楚游归讣晚，潘鬓苦吟长。露冷铭旌重，香消宝鸭凉。夜台由此隔，松柏郁青苍。
高阳公为广文杨广生索诗
作者：陈廷敬
朝代：清
体裁：七言律诗

平生托赠兴萧然，东阁惊呼赐彩笺。君许才名三省重，我惭诗句万人传。绛纱早设诸公帐，醴酒新开相国筵。最羡龙门门下士，后堂高会过彭宣。
高阳公林亭宴集五首·其一
作者：陈廷敬
朝代：清
体裁：五言律诗

东阁从游日，西园许数过。楼台容地少，雨露近天多。树带长杨色，池涵太液波。公无轻独乐，万井接讴歌。
高阳公林亭宴集五首·其三
作者：陈廷敬
朝代：清
体裁：五言律诗

历历好厓谷，悠然在帝城。情忘怜水石，境绝想柴荆。野雀衔恩重，江鸥狎浪轻。沧洲无限兴，剩欲诉平生。
高阳公林亭宴集五首·其二
作者：陈廷敬
朝代：清
体裁：五言律诗

雅志在丘壑，亭皋凿翠初。书堂新柳映，客径小松疏。渌水波窗动，红栏架石虚。谢公墩好在，正莫忆林庐。
高阳公林亭宴集五首·其五
作者：陈廷敬
朝代：清
体裁：五言律诗

忝切龙门客，追陪鹓鹭行。齿随枚叟后，坐近令公傍。官烛春星烂，宫壶玉露香。酒酣纷起舞，为寿乐千觞。
高阳公林亭宴集五首·其四
作者：陈廷敬
朝代：清
体裁：五言律诗

岁闰清和候，莺花夏未迟。碧桃天上种，红杏海南枝。归第铜龙晚，开樽玉漏移。年年京洛会，延赏众芳时。
高阳公生孙作歌
作者：陈廷敬
朝代：清
体裁：古风

名家父子至宰辅，汉有韦平宋韩吕。高阳吾师真天人，风云接迹夔龙武。门地朝廷旧羽仪，沙堤夙昔经行处。西平有子生更奇，两人并是麒麟儿。长君娟静玉雪质，次君矫厉鸾鹤姿。仙李盘根久硕大，谢家玉树恒华滋。前年次君引凤雏，我公退朝清宴娱。锦筵绣茵红氍毹，弹丝击鼓吹笙竽。宾客合沓临交衢，后堂高会罗生徒。今年长君怀明珠，瑶环瑜珥嗟不如。我公不乐胡为乎，侧闻圣主劳宵旰。边机日奏明光殿，庙谋胜算倚元公，军檄诏书驻马办。呜呼为臣既不易，我公精忠日月贯。所以当筵再三叹，太平指日定戎行。我公名与凌烟长，一身常系安危望。颔首儿孙笏满床，君不见裴晋公、郭汾阳。
魏环溪先生邀集可亭以寓直不赴却简
作者：陈廷敬
朝代：清
体裁：七言律诗

讲堂高倚故山青，翘首风云聚可亭。两召天书光日月，三迁公望重朝廷。苦心开济君前疏，大手文章座右铭。今夜清晖动星宿，萧条藜火愧横经。
魏环溪少司农为李晋阳索题柳林二首·其一
作者：陈廷敬
朝代：清
体裁：七言绝句

何处登临望渺冥，柳花飞后柳烟青。灞桥官树连乡树，子舍舆亭接柳亭。
魏环溪少司农为李晋阳索题柳林二首·其二
作者：陈廷敬
朝代：清
体裁：七言绝句

韦公旧莳庭前柳，郎省他时对敛容。惆怅柳林秋色里，西风落叶满居庸。
鱼台东境山水
作者：陈廷敬
朝代：清
体裁：古风

好山过客不知名，好水图经不入选。我行鱼台山水间，轻绡半幅平如剪。连峰依人行欲近，翠岭横天去复远。山青水绿画新就，道人宴坐却掩卷。东行若更见麻姑，不问蓬莱水深浅。
鱼台舟次钱絅庵见访
作者：陈廷敬
朝代：清
体裁：古风

晨发济北地，暮期湖陵城。天晴候雁迥，烟晓春帆明。执手豁野兴，款言生古情。子方富才藻，予老趋柴荆。
鲁郡南泊舟寄龙眠先生
作者：陈廷敬
朝代：清
体裁：古风

龙眠公，龙眠公，长江与子分帆风。君向江南归，我向江北去。别时双缆解流潮，潮回不到长淮路。微生著处如浮烟，那惜飘零限江树。舟中得病万虑空，十日卧渡黄河东。感公劝我舒怀抱，有同慧日开愚蒙。人生踏地莫忧老，两脚能行便是好。此言未寒吾已践，为乐从公苦不早。泰山高，沧海深，凤歌邈矣不可寻。谷城黄石圮桥水，千古惟公知此心。
鸣谦驿留别训夫叠前韵
作者：陈廷敬
朝代：清
体裁：七言律诗

骊驹欲驾只轮方，相送踌躇别语长。去远心翻随去雁，还朝情未似还乡。经横马帐人初过，客退龙门意转伤。锁院弟兄京雒旧，十年衰飒愧班行。
鸣雁行
作者：陈廷敬
朝代：清
体裁：乐府曲辞

鸿雁鸣，度雁门，风霜惨懔羽翮存。养子俱高飞，中有断雁陵云翻，渺然独宿沙碛间。江湖适远伴侣非，稻粱虽多身不肥。羁孤畏人行色微，心志皎洁众雁知。君有矰缴慎莫施，弹射孤鸟古所悲。
鹿尾
作者：陈廷敬
朝代：清
体裁：七言绝句

塞草秋肥斑鹿鸣，那知断尾是珍烹。三驱解识君王意，长忆慈宁进御情。
黄鹤楼歌送魏使君
作者：陈廷敬
朝代：清
体裁：古风

我初旅食京华游，结发愿识韩荆州。掖梧萧萧苑花寂，忆昨含香西殿头。是时武英数奏事，九重动色亲嗟异。骢马朝回白玉鞍，铜龙夜直青绫被。使君几载为清郎，我曹文采争辉光。宣武水楼烟柳碧，城南古台野菊黄。联翩不误尚书期，婉娈能倾翰墨场。即今会合亦何有，汪王程董仳离久。别梦初惊朔塞鸿，离筵又醉都亭酒。青霄使者下南云，翼轸星文拱北斗。使君家世清忠臣，步武流风应绝尘。要与丹青争气象，足令琬琰重嶙峋。江表人才席上珍，骅骝造父遇有神。送君车骑翩然行，仰视白日霜天清。秋色已老汉阳树，春风空忆武昌城。我闻崔颢诗中语，黄鹤长江万里情。白云缥缈楚天外，黄鹤飞去楼空在。使君登楼黄鹤来，烟波渺渺心悠哉。
鼻不知臭屺瞻学士颇用嘲谑戏简
作者：陈廷敬
朝代：清
体裁：七言律诗

肺病经寒斗更加，霜风如簇著含沙。此身可入鲍鱼肆，有鼻谁闻薝卜花。未信运斤逢郢斲，犹知举扇向尘遮。晓来频嚏因君甚，相忆连朝尽岁华。
龙树掌张氏北楼望底柱山
作者：陈廷敬
朝代：清
体裁：七言律诗

不辞历井与扪参，望尽三峰路转侵。华岳斜通西颢远，青萝已映北楼深。百年过眼浮生梦，万事看山未了心。蚤是鸡鸣怀往路，要令岩壑快幽寻。
龙泉寺
作者：陈廷敬
朝代：清
体裁：古风

金银二泉流，乃在星汉间。泠风不可御，远望空云烟。忽见秋山池，映此碧玉环。神鱼长鬐鬣，色异凡鲔鳣。日影布石上，鱼跃不在渊。食叶如树游，吹气成花圜。洑流绕砌来，吾欲寻其端。稍怜松殿侧，泉眼明微澜。西轩俛木杪，岩径闻哀湍。此泉自遥昔，斯人如逝川。谁能向杳霭，终掩青萝关。
龙泉寺下院
作者：陈廷敬
朝代：清

日隐原上村，秋阴起桑柘。杳杳随烟钟，悠悠远峰下。境空放梵长，天迥飞云泻。松门晚色静，碧草净可藉。风吹篱边花，寒香正盈把。薄游涉清旷，所历向潇洒。乐幽抵嗜芰，味道如啖蔗。至人患有身，矧复簪缨假。息心同冥寥，聊此絷吾马。
龙洲驿雪怀南溪
作者：陈廷敬
朝代：清
体裁：五言律诗

九月并州道，飘飖早雪飞。风兼木叶下，寒映麦苗稀。邮驿人踪叠，云山鸟路微。南溪此时节，篱菊正依依。
龚贤画四首·其一
作者：陈廷敬
朝代：清
体裁：五言绝句

湘汉青春外，岷峨落照边。江山入图写，风景一凄然。
龚贤画四首·其三
作者：陈廷敬
朝代：清
体裁：五言绝句

野旷铺烟树，沙明立渚禽。秋山平远在，梦向玉堂寻。
龚贤画四首·其二
作者：陈廷敬
朝代：清
体裁：五言绝句

龚贤画山水，万里尺寸间。此水瞿唐水，此山�嵝山。
龚贤画四首·其四
作者：陈廷敬
朝代：清
体裁：五言绝句

远峰如欲无，帆影何处泊。秋山少人行，枫叶寒自落。
怀孟莼庵
作者：陈廷桂
朝代：清

岘首云岚汉渚烟，江城景物果堪传。眼中不见襄阳老，钓得槎头一惘然。
枫桥泊舟
作者：陈廷桂
朝代：清

山寺昏钟隔水清，溪烟渐暝阖闾城。吴波不动酒船出，终夜月明闻橹声。
秋夜有怀
作者：陈廷桂
朝代：清

雨后新凉下碧梧，乡心一夕雁南徂。寒蛩白露秋深浅，破屋青镫梦有无。花萼楼空衾枕寂，竹林人去酒樽孤。买山钱向何人贷，十载春明祇故吾。
聊城怀鲁仲连
作者：陈廷桂
朝代：清

六国无奇士，先生世所倾。雄谈却秦帝，飞矢下聊城。玉貌千秋重，金章一笑轻。祇今东海水，浩浩有余清。
访李西涯故宅
作者：陈廷桂
朝代：清

相公邸第碧湖滨，千亩红莲间白蘋。一代匠门韩吏部，十年纶阁汉平津。余风蛮布留高唱，遗憾泉台见故人。终古湘江烟草绿，子规啼断楚乡春。
郧阳使署古柏为风雨所拔叹
作者：陈廷桂
朝代：清

世间旧物不多在，泰山秦松孔林楷。霜皮铁骨人不如，曾见黄尘起东海。郧阳八柏栽者谁，一一黛色青铜姿。支离偃蹇屹相向，苍然五老森须眉。使署庭前两株立，太阴沈沈白日匿。饥鹰侧翅不敢窥，逡巡却恐蛟龙得。我披绣衣岁一来，造次不踏阶前苔。八窗昼闭坐昏翳，虑惊幽暗精灵猜。崇正年间乱离久，黑山铜马纵横走。城中瓦屋烧作灰，遗黎都成丧家狗。此柏僵立烽火中，似有神鬼呵虚空。苍髯古貌阅人代，至今夭矫排天风。人生有生复有化，已见三株飒崩谢。天精下追雷斧喧，此老摧颓忽霜夜。丑形怪状今已无，耳畔仿佛闻嗟吁。毕宏韦偃不可见，恨不早写苍龙图。
塞妇吟
作者：陈廷瑚
朝代：清

思君惊妾梦，梦觉妾孤眠。孰惹思君意，哀鸣雁避弦。
新月
作者：陈廷瑚
朝代：清

别去才三夕，重逢更可人。嫦娥临玉镜，照下晚妆新。
新月
作者：陈廷瑚
朝代：清

忽睹银钩挂，窗前花影新。欲留难久住，妒杀画眉人。
泮池荷香
作者：陈廷瑚
朝代：清

泮水澄如镜，荷花郁满池。飘香薰俎豆，耀彩映兰芝。爽籁舒红萼，清流泛绿姿。淑陶君子品，景仰溯洄之。
竹溪寺
作者：陈廷瑚
朝代：清

山庄数里近城南，耸翠层峦古佛庵。路绕沙堤湾六六，烟开竹径曲三三。疏钟破晓清声出，老树横空翠色参。涤尽尘氛频习静，法门宗旨证瞿昙。
翠屏夕照
作者：陈廷瑚
朝代：清

夕阳西下去悠悠，极目岚光一色秋。彷佛描成新画本，苍茫紫翠挂楼头。
鲫鱼潭
作者：陈廷瑚
朝代：清

一鉴清光混碧空，澄波上下日摇红。柳堤远近渔庄隐，无数鱼罾挂晚风。
鹿耳观澜得澜字五言六韵
作者：陈廷瑚
朝代：清

鹿耳门双列，浮光耐远观。茫茫迷绝岛，淼淼涌层澜。巨浪风中起，扁舟水上安。涵天连一色，隔岸叠千峦。遣兴聊潜听，临流自得欢。蓬瀛当不远，槎泛对漫漫。
竹溪寺
作者：陈廷瑜
朝代：清

古寺缘城近，魁山外一峰。路回青叠叠，门隐翠重重。竹雨喧秋叶，溪烟冷暮钟。阇黎饶种秫，幽杵乱声舂。
红毛城
作者：陈廷瑜
朝代：清

苍莽海天秋，孤城兀自留。乱舂鲲屿浪，独镇鹿门洲。渡皆三篙水，潮平一叶舟。数声清角起，人在枕江楼。
重阳前一日随家大人游浯溪
作者：陈廷瑜
朝代：清

天高秋回雁初飞，预佩萸囊上翠微。落帽更寻明日约，追随直待月明归。
鹿耳春潮得春字五言六韵
作者：陈廷瑜
朝代：清

鹿耳潮来急，天门此要津。奇观开万古，好景在三春。日暖涛翻雪，风和浪跃鳞。茫茫穿港口，滚滚拥江滨。水鸟随波至，渔舟向岸臻。登楼时一眺，远望正宜人。
凤岫春雨
作者：陈廷璧
朝代：清

膏雨油然洒，名山淑景新。浮青凌碧落，含翠媚芳春。岫霭云根湿，天和巘影真。锦屏怜竹后，万卉净无尘。
竹溪寺
作者：陈廷璧
朝代：清

金阙松间映碧溪，石阶层累绿园西。丝桐响动珠林地，竹树声喧宝殿鸡。匏酒薰蒸欢客对，土山秀拔望云齐。革皮画鼓空中震，木落烟销宿鸟啼。
赤嵌夕照得阳字五言六韵
作者：陈廷璧
朝代：清

赤嵌城临水，千年照夕阳。馀辉流海国，斜影上台隍。环顾皆昭烛，遥瞻似渺茫。归帆依岛屿，短笛起沧浪。到处丹霞丽，无边紫气扬。东宁饶胜景，览古仰清光。
鲫鱼潭
作者：陈廷璧
朝代：清

共许寻幽到鲫潭，茫然一带注东南。湖光不断清如拭，野色全收绿正酣。鸥鹭忘机閒出没，菰蒲随意长差参。台阳好景真成画，几度骚人取次探。
梦芗阁次五叔父韵
作者：陈廷绅
朝代：清

久客消间俗累轻，凭阑凝望远山平。眼前树影横秋色，耳底溪流咽雁声。惜忆香醅消旅邸，于今诗思落江城。探幽恰喜无余事，自向空阶彳亍行。
挽张之洞联
作者：陈廷英
朝代：清
体裁：联

潘曰滂憙、翁署宝觚，彝鼎图书同典重；馆辟灵岩、堂开学海，风流儒雅亦吾师。
游竹溪寺
作者：陈廷藩
朝代：清

古寺白云里，寒蝉满树吟。溪回初渡月，花落忽惊禽。棋局延清夜，琴张寄素心。欲归山雨重，樽酒且勤斟。
罗山访友人值雨后留饮
作者：陈廷藩
朝代：清

茅舍认君家，清溪漾浅沙。路谙前度马，两溅晚来花。煮茗催明月，瞻云断綵霞。主人无限兴，壶矢任交加。
私塾斋联
作者：陈廷辅
朝代：清
体裁：联

鹏鹗荐余栽桂树；藻芹掇罢种梅花。
李问樵明府招同陶子方前辈孔培生太守暨杨心裁姚仲容两大令饮城南曹氏园
作者：陈廷黻
朝代：清

飞盖出重闉，咫尺城南园。丹甍隐林薄，高馆抗层峦。藤架环曲栌，槿篱缭疏垣。开芳异金谷，野花何烂漫。蹑梯缘石磴，旷焉俯平原。浮云敛野色，天地为之宽。置身百尺上，凭风修羽翰。边城五六月，炎威殊未逼。微雨从东来，云气黑如墨。皋兰与五泉，对面失山色。吾与二三子，游宦共一域。于君虽新知，乃如旧相识。今日良宴会，欢乐讵有极。安知转瞬间，分辙不南北。杲杲方出日，其雨自难测。聚处即有常，百年亦顷刻。相期千载后，乃时各努力。
李问樵明府招同陶子方前辈孔培生太守暨杨心裁姚仲容两大令饮城南曹氏园·其一
作者：陈廷黻
朝代：清

飞盖出重闉，咫尺城南园。丹甍隐林薄，高馆抗层峦。藤架环曲栌，槿篱缭疏垣。开芳异金谷，野花何烂漫。蹑梯缘石磴，旷焉俯平原。浮云敛野色，天地为之宽。置身百尺上，凭风修羽翰。
李问樵明府招同陶子方前辈孔培生太守暨杨心裁姚仲容两大令饮城南曹氏园·其三
作者：陈廷黻
朝代：清

边城五六月，炎威殊未逼。微雨从东来，云气黑如墨。皋兰与五泉，对面失山色。吾与二三子，游宦共一域。于君虽新知，乃如旧相识。今日良宴会，欢乐讵有极。安知转瞬间，分辙不南北。杲杲方出日，其雨自难测。聚处即有常，百年亦顷刻。相期千载后，乃时各努力。
李问樵明府招同陶子方前辈孔培生太守暨杨心裁姚仲容两大令饮城南曹氏园·其二
作者：陈廷黻
朝代：清

明府敬爱客，选胜开琼筵。酾酒漉桑落，盘列河鱼鲜。朱华夹绮席，绿茵铺茸毡。爱此园林景，长日堪流连。座客尽时彦，才藻纷联翩。陶侃勤运甓，尤称当世贤。
次韵和云门同介唐酒后过敦夫寓斋
作者：陈廷黻
朝代：清

兰苕翡翠斗新鲜，酒后新诗写满笺。竹屋一镫人扰扰，梅窗半月夜娟娟。我曹狂饮能千古，此夕清谈足百年。莫被市人知此态，买丝恐作画图传。
次韵毛溪芷别后见赠
作者：陈廷黻
朝代：清

相逢且漫讯频频，多恐容颜审未真。乱后余生犹剩我，尊前朋辈更何人。传家尚有青毡在，历劫惟添白发新。对坐残镫无一语，不堪泪落已盈巾。
爱伯赠诗有国事艰难正乏才句重感其意叠韵志愧
作者：陈廷黻
朝代：清

鲇鱼依旧上竿来，谁许沧溟跋浪开。已判沈沙埋折戟，那能余沥乞分杯。楚囚空洒新亭泪，栎社终非大厦才。径欲拂衣从贺老，鉴湖一碧净无埃。
钱清道中
作者：陈廷黻
朝代：清

向晚山阴道，扁舟一棹横。归云栖树在，明月逐波生。何以景芳躅，因之寄远情。瀰瀰江上水，千载有余清。
黄鹤楼小饮，月樵都转以诗见赠，奉和呈政
作者：陈建侯
朝代：清
体裁：古风

黄鹄高飞志千里，燕雀樊笼安可拟？江上何年化作矶？白石岩岩呼不起。危城百雉居上游，虎踞龙蟠控九州。旧时豪杰今安在？披襟坐对湖山秋。湖光山色当楼好，群仙杂遝来蓬岛。略分浑忘雏鼠讥，争雄翻似蛮触讨。觥筹交错声模糊，醉后狂歌击唾壶。昔人老去黄鹤沓，今我不乐胡为乎？酒阑人散日将夕，楚水茫茫楚山碧。鸾笺一幅忽飞来，幻作佳章纪陈迹。不才强欲和君诗，愧乏江郎笔一枝。枯肠芒角不敢出，江上浮云那得知？
丁巳暮冬十有三日，何子贞星使、朱筱沤观察来园，假去石涛卷白云册，杳如黄鹤，诗以述怀
作者：陈式金
朝代：清

閒人无事娱心目，书画搜罗廿载足。模山范水抱幽独，嗜好欲除情转笃。有客闻风千里来，索观秘笈宵分读。武彝巨卷抵兼金，白云粉本珍荆玉。狂呼大笑称眼福，假我咏题墨缘续。尔无我诈我无猜，画肯借人期免俗。岂知久假似荆州，季布谁真能一诺。兰亭旧遭萧翼赚，闭门谢客今膺服。过眼烟云达者言，吾非达者怨中蓄。赵璧终图返自秦，望眼将穿何日复。至宝由来不示人，缇袭从今深韫椟。云山无恙倘归来，独寐寤言矢弗告。
丙辰初秋有感
作者：陈式金
朝代：清

圣世德尚宽，民风日流伪。忘兹浩荡泽，群酣转沈醉。烟氛炽枭獍，狡猾方得志。召此飞蝗灾，蔽天势猛鸷。众心何皇皇，横翅益骄肆。灾异由人心，诚能格物类。方寸苟一正，自足致祯瑞。所欲各反躬，物不为我累。忧患藉练性，问津良可试。善策人谁道，拈笔空嘘嚱。
为朱久香少宰画花间补读图二首
作者：陈式金
朝代：清

替写新图有所思，看花补读两相资。自惭累俗输清福，那得山窗展卷时。急流勇退赋閒居，一卷长携花底书。好学真同袁伯业，肯将踪迹混樵渔。
为朱久香少宰画花间补读图二首·其一
作者：陈式金
朝代：清

替写新图有所思，看花补读两相资。自惭累俗输清福，那得山窗展卷时。
为朱久香少宰画花间补读图二首·其二
作者：陈式金
朝代：清

急流勇退赋閒居，一卷长携花底书。好学真同袁伯业，肯将踪迹混樵渔。
乙丑仲夏，挈眷归江城，寄居毗巷，重九后迁归老宅因写东篱图以纪事七首
作者：陈式金
朝代：清

避地言归最有情，束装竟日即成行。全家眷口均无恙，莫叹奚囊冉冉轻。亭林画舫尚难亲，今日归来主作宾。莫怨鹊巢鸠佔住，自来完璧合还秦。假人空舍暂羁留，挈眷归家正九秋。到处轩斋多敞豁，排空风月亦纾忧。安贞抱璞若前因，去饰除华风景真。勿谓荒园空四壁，满庭花木未全贫。世情骚屑合停鞭，闭户烟云求自全。切莫更干非分事，无边空累似藤牵。倏近知非五十年，不堪人事太缠绵。勤修水墨因缘业，老我云耕几上田。九秋即景挂山堂，聊助空洞四壁荒。补破修残粗毕事，亲朋相慰历沧桑。
乙丑仲夏，挈眷归江城，寄居毗巷，重九后迁归老宅因写东篱图以纪事七首·其一
作者：陈式金
朝代：清

避地言归最有情，束装竟日即成行。全家眷口均无恙，莫叹奚囊冉冉轻。
乙丑仲夏，挈眷归江城，寄居毗巷，重九后迁归老宅因写东篱图以纪事七首·其七
作者：陈式金
朝代：清

九秋即景挂山堂，聊助空洞四壁荒。补破修残粗毕事，亲朋相慰历沧桑。
乙丑仲夏，挈眷归江城，寄居毗巷，重九后迁归老宅因写东篱图以纪事七首·其三
作者：陈式金
朝代：清

假人空舍暂羁留，挈眷归家正九秋。到处轩斋多敞豁，排空风月亦纾忧。
乙丑仲夏，挈眷归江城，寄居毗巷，重九后迁归老宅因写东篱图以纪事七首·其二
作者：陈式金
朝代：清

亭林画舫尚难亲，今日归来主作宾。莫怨鹊巢鸠佔住，自来完璧合还秦。
乙丑仲夏，挈眷归江城，寄居毗巷，重九后迁归老宅因写东篱图以纪事七首·其五
作者：陈式金
朝代：清

世情骚屑合停鞭，闭户烟云求自全。切莫更干非分事，无边空累似藤牵。
乙丑仲夏，挈眷归江城，寄居毗巷，重九后迁归老宅因写东篱图以纪事七首·其六
作者：陈式金
朝代：清

倏近知非五十年，不堪人事太缠绵。勤修水墨因缘业，老我云耕几上田。
乙丑仲夏，挈眷归江城，寄居毗巷，重九后迁归老宅因写东篱图以纪事七首·其四
作者：陈式金
朝代：清

安贞抱璞若前因，去饰除华风景真。勿谓荒园空四壁，满庭花木未全贫。
九日
作者：陈式金
朝代：清

频忆东篱兴颇阑，霏霏密雨逼人寒。梅边香放移家去，客里黄花那罄欢。
何朱二公假去卷册，忽尔来归，喜而作此
作者：陈式金
朝代：清

烽烟又北扰，忧心日悄悄。篱菊虽丛开，怊怅幽思少。昨夜灯花繁，入梦烟云绕。清晨一函投，全璧竟归赵。封缄正花朝，开缄及秋杪。谁与殷洪乔，浮沈寄书杳。故物故情重，新题新月皦。并惠尺素书，温意露言表。逆诈到君子，毋乃所见小。前诗属费辞，不休徒自嬲。释忧一欢醉，醉眠情未了。更取百回看，不觉扶桑晓。
作画二首
作者：陈式金
朝代：清

忍寒偶作南天景，雪满溪山归路梗。江云江树琐凄迷，何日春回到高岭。点墨无聊笔易乾，残山败水太荒寒。江南烽火连天黯，无怪峰峦不耐看。
作画二首·其一
作者：陈式金
朝代：清

忍寒偶作南天景，雪满溪山归路梗。江云江树琐凄迷，何日春回到高岭。
作画二首·其二
作者：陈式金
朝代：清

点墨无聊笔易乾，残山败水太荒寒。江南烽火连天黯，无怪峰峦不耐看。
作画题句十首
作者：陈式金
朝代：清

日日白云乡，拈毫岁月忙。古人难梦见，惭愧说倪黄。世事浮云薄，閒来一钓竿。心閒身自适，烟水万重宽。山童负素琴，随地写幽心。弹罢兴未减，吟怀在远岑。负笈入深谷，爱此牵萝屋。持卷发长吟，江声助朗读。携筇上乱山，日暮迟迟还。地僻寻诗夥，归来对月删。山径入修竹，高冠敞野服。脾睨行翠微，云泉快耳目。日拈一枝笔，时得而时失。寄语画者流，谨慎毋横逸。高树暮烟横，飞花照眼明。四围围锦锈，画趣杂诗情。佳诗有画姿，我画愧无诗。有诗方有兴，非是故稽迟。偶画忘工拙，佳诗任细敲。莫将诗誉我，过誉转疑嘲。
作画题句十首·其一
作者：陈式金
朝代：清

日日白云乡，拈毫岁月忙。古人难梦见，惭愧说倪黄。
作画题句十首·其七
作者：陈式金
朝代：清

日拈一枝笔，时得而时失。寄语画者流，谨慎毋横逸。
作画题句十首·其三
作者：陈式金
朝代：清

山童负素琴，随地写幽心。弹罢兴未减，吟怀在远岑。
作画题句十首·其九
作者：陈式金
朝代：清

佳诗有画姿，我画愧无诗。有诗方有兴，非是故稽迟。
作画题句十首·其二
作者：陈式金
朝代：清

世事浮云薄，閒来一钓竿。心閒身自适，烟水万重宽。
作画题句十首·其五
作者：陈式金
朝代：清

携筇上乱山，日暮迟迟还。地僻寻诗夥，归来对月删。
作画题句十首·其八
作者：陈式金
朝代：清

高树暮烟横，飞花照眼明。四围围锦锈，画趣杂诗情。
作画题句十首·其六
作者：陈式金
朝代：清

山径入修竹，高冠敞野服。脾睨行翠微，云泉快耳目。
作画题句十首·其十
作者：陈式金
朝代：清

偶画忘工拙，佳诗任细敲。莫将诗誉我，过誉转疑嘲。
作画题句十首·其四
作者：陈式金
朝代：清

负笈入深谷，爱此牵萝屋。持卷发长吟，江声助朗读。
假山
作者：陈式金
朝代：清

筑园须筑山，山深气苍雅。移划郭外峰，斑驳色如赭。聊效愚公愚，丘壑凭腹写。崭严状起伏，崒嵂出高厦。累累千百族，冀得烟云惹。初为颇多趣，既则终嫌假。心毁心誉时，屡改屡取舍。洞壑乏玲珑，焉能恣游冶。树石偶遣兴，涉趣随高下。我园惟我适，毋索同心者。
偶作
作者：陈式金
朝代：清

秋夜不成寐，秋虫声唧唧。伏枕有所思，世情不可悉。华堂好崇朴，托言性坦率。环堵嗜绮丽，外炫中欠实。读书谈商贾，按鍊自谓密。颛蒙喜诗文，旁人指其失。偏受而用短，得丧均难一。当局孰解非，静观多诌札。贤者贵当务，正途守其术。中道每不趋，鞭迫辄横逸。在此既未能，在彼胡穷诘。从来尔我间，弊端同一律。
儗赠施湘江
作者：陈式金
朝代：清

花屿书床明且净，朋从如云墨华映。沤情冲淡鹭情并，一曲琴心琴理正。六法精研轻且清，佳章四壁助吟咏。玉箫金琯和时令，千万芙蕖绕门竞。我避烽烟脱虎阱，濡毫点墨徒纵横。倾盖之交非所聘，敢望万间招与请。
儗题黄饶生劫馀草
作者：陈式金
朝代：清

乱过春回日，重逢尧世天。我从烽外避，君向劫中迁。百首留鸿爪，一篇诉涕涟。寄言大小阮，家乘并流传。
六月十日渡江寄居海门太平港
作者：陈式金
朝代：清

安期顿惊元旦死，妇戕其夫古无是。贺节今年好语无，机兆祸先暗有使。时过无何戒渐忘，悠悠举国谁预防。横空贼至夜呼急，掩甲曳兵争出亡。官不爱民民失庇，上下相乖多退避。仁为父母虐为雠，保卫同心安可致。万匪猖狂拥似蜂，杀人无数迫人从。掘地坏垣万物毁，驰驱江上若当冲。东乡义起乡团锐，日日当锋争奋励。勇跃先登不顾身，直入南城坠诡计。赤日当空汗雨挥，鼓衰力尽不成围。天兵空望隔霄汉，民力日疲方寸乱。先人陇上松楸无，茫茫四顾肠如断。长物无多易束装，不嫌避地寄他乡。扬帆挈眷过如海，栖息茅堂意黯伤。
刊画格有感
作者：陈式金
朝代：清

渡江生计出新裁，耕石成田境别开。望岁心期聊复尔，挥毫利市倍崔嵬。人浮于食持家苦，惜墨如金下笔□。不到酕醄难鼓兴，云乡还藉醉乡来。
华少蓉表侄病革，张孺人服毒先片刻卒。伤哉！作诗哀之
作者：陈式金
朝代：清

华生早世良可惜，自来不寿皆寂寂。少妇侍疾辛勤历，力尽服毒乘人隙。默然不语僵床侧，一日双棺动人魄。堂前有姒承欢色，膝下无儿手易撇。剔目割耳事非逆，二尸同穴明心迹。应死即死无娇饰，未亡先亡真令德。古来不辱有所迫，今见从容性命革。亲朋哀辞多惨戚，伤哉目见尤难释。君家节孝本赫奕，廿龄夫妇贞石勒。
卖画自述
作者：陈式金
朝代：清

我祖本寒儒，曾抱淩云志。下帏扃小楼，旋折南宫桂。吾父既治经，毕生好自励。养素乐田园，田园最深邃。愧余幼多病，长习雕虫萟。卅载嗜烟云，一生丘壑契。烽火忽西来，举家潜北避。曩筑不系舟，今真一舫寄。五载赁人庐，六迁容膝地。人多粟易罄，情殷终酿弊。行将卖青山，耕砚源源暨。痂嗜有几人，谁为不我弃。
吴甥梦徵以诗索画时有投句戒之者戏次其韵
作者：陈式金
朝代：清

人性要同顺杞柳，曲折随人陋株守。吾曹戏墨亦韵事，廿载优游得心手。玩物丧志审所玩，以诗易画良可偶。出奴入主互憎嫌，面誉背诋不我厚。杜渐防微岂此律，燃犀太迫君知否。博弈犹贤鲁论云，好尚终当别妍丑。欧苏好画非偏嗜，六籍同功前哲有。
告客
作者：陈式金
朝代：清

不贻润笔便须诗，诗润相将景物滋。藉洗俗纷须雅韵，好从忙里觅閒时。忧来作画忘工拙，兴尽吟哦助远思。三载三迁生计淡，敢将心绪告相知。
和陶君锥庵重九惠章韵
作者：陈式金
朝代：清

满园丛菊手亲栽，今日迎君户早开。绕径探秋排雾出，登山得句似云来。重峦笔洒屏生色，六法谈深月浸杯。愿睹太平图黼黻，多君掞藻有奇才。
哭仰菶斋先生七首
作者：陈式金
朝代：清

结契仁谦越卅年，尘谈无间意缠绵。聊盟金石推坛主，直谅多闻责善坚。毫端深奥绝埃氛，补读群书毕世勤。惠我新诗盈几案，每从佳句挹清芬。经史储藏万卷馀，手抄桑梓未刊书。画图满壁搜金石，几净窗明斗室庐。晚年结想事田园，傲骨嶙峋避世喧。花屿书床勤灌溉，绿阴掩映似深村。不期烽火忽猖狂，北渡漂流天一方。五载辘轳三日叙，海山晤对最凄凉。云雁游鱼两寄翰，殷拳相诉别离酸。扇囊惠我徵图画，画就今同挂剑看。望云挥泪九回肠，何日灵幡返故乡。俚句七章遥叩奠，不胜叹恨是沧桑。
哭仰菶斋先生七首·其一
作者：陈式金
朝代：清

结契仁谦越卅年，尘谈无间意缠绵。聊盟金石推坛主，直谅多闻责善坚。
哭仰菶斋先生七首·其七
作者：陈式金
朝代：清

望云挥泪九回肠，何日灵幡返故乡。俚句七章遥叩奠，不胜叹恨是沧桑。
哭仰菶斋先生七首·其三
作者：陈式金
朝代：清

经史储藏万卷馀，手抄桑梓未刊书。画图满壁搜金石，几净窗明斗室庐。
哭仰菶斋先生七首·其二
作者：陈式金
朝代：清

毫端深奥绝埃氛，补读群书毕世勤。惠我新诗盈几案，每从佳句挹清芬。
哭仰菶斋先生七首·其五
作者：陈式金
朝代：清

不期烽火忽猖狂，北渡漂流天一方。五载辘轳三日叙，海山晤对最凄凉。
哭仰菶斋先生七首·其六
作者：陈式金
朝代：清

云雁游鱼两寄翰，殷拳相诉别离酸。扇囊惠我徵图画，画就今同挂剑看。
哭仰菶斋先生七首·其四
作者：陈式金
朝代：清

晚年结想事田园，傲骨嶙峋避世喧。花屿书床勤灌溉，绿阴掩映似深村。
唐梧荪广文属画剪烛诂经图
作者：陈式金
朝代：清

深宵剪烛岂辞劬，毡冷灯青不负吾。门外有人如载酒，愿公分润笔毫枯。
园居偶作三首
作者：陈式金
朝代：清

六年避地左思多，挈眷归来鼓兴歌。神佑适园当祀祖，天留寄舫合安和。丹青更易诗千首，课读需求书万车。更觅棕鞋方玉杖，从今踽踽老岩阿。亭林差幸不纷更，深慰辛勤十载情。知我倾囊宜守素，任人劫饬合安贞。碑留残卉漱芳润，庭有丛花餐落英。三径荒芜姑一整，扫除浊秽即光明。修残补缺缊云乡，图画寥萧素壁荒。随寓可安奢念远，还淳返朴俚言长。蘼芜石径一池碧，空洞山堂四面芳。未有园丁供下走，良朋从缓再移觞。
园居偶作三首·其一
作者：陈式金
朝代：清

六年避地左思多，挈眷归来鼓兴歌。神佑适园当祀祖，天留寄舫合安和。丹青更易诗千首，课读需求书万车。更觅棕鞋方玉杖，从今踽踽老岩阿。
园居偶作三首·其三
作者：陈式金
朝代：清

修残补缺缊云乡，图画寥萧素壁荒。随寓可安奢念远，还淳返朴俚言长。蘼芜石径一池碧，空洞山堂四面芳。未有园丁供下走，良朋从缓再移觞。
园居偶作三首·其二
作者：陈式金
朝代：清

亭林差幸不纷更，深慰辛勤十载情。知我倾囊宜守素，任人劫饬合安贞。碑留残卉漱芳润，庭有丛花餐落英。三径荒芜姑一整，扫除浊秽即光明。
园居有感
作者：陈式金
朝代：清

人生贵知足，知足可免辱。世故多变幻，寻思徒碌碌。我有三亩园，窗前万层绿。花开听客来，恶客折花秃。书画盈几案，灿燃森寒玉。豪客托题咏，假去何时复。遣兴好涂抹，奇峰常一缩。随意应人徵，无端遭谤毒。兵荒交困至，岂忍见飞镞。略一为之力，伧父群侧目。或讥余避客，客至只看竹。高轩或不辞，又哂集华毂。动辄受人咎，世事真闪倏。心直易见尤，心曲增蜷局。咄哉尔毋痴，反躬当检束。毁誉不可辨，流俗任反覆。息嚣时闭户，交游谢徵逐。同志莫生疑，聊尔好幽独。适性夫何求，优游惟独乐。独乐乐难支，有时生感触。
园梅三次作花
作者：陈式金
朝代：清

三翻破腊到南枝，适值移家避地时。雪霁故园归便得，好教缓缓放幽姿。
园梅二次花
作者：陈式金
朝代：清

适园初筑少楼台，只把幽香著处栽。疏影傍池生浪细，一蓓绕放识春来。烟迷斜干穿丛竹，雪压寒枝破绿苔。今岁主人无远棹，倚窗寄语莫迟开。
园梅四次作花
作者：陈式金
朝代：清

溪旁更值几花枝，亭子刚成春到时。今岁风和芳信早，定教增倍逞幽姿。
园荷
作者：陈式金
朝代：清

莳荷越三载，花叶纷披张。含风千菡萏，净缘敞幽堂。新苞骄盈盈，亭亭立低昂。大萼态楚楚，绰约生暗香。诗人觅句来，引兴步曲廊。爱此冰雪姿，旦暮探芬芳。幽香凝素质，淩波绕回塘。红艳争烂霞，仿佛斗新妆。今余病初愈，儗命治杯觞。治觞将如何，藉以润诗肠。讵料连朝雨，曲池惊望洋。朱颜并玉肤，尽入淤泥乡。渌水葬西施，深为花惋伤。火急呼童奴，挽水万斛量。如救彼溺者，冀返香魂光。香魂刚欲转，一夜又沱滂。低郊入泽国，农夫皆徬徨。花没尚可惜，秧没匪寻常。天公幸见怜，阴雾旋敛藏。良因兵困人，免灾作岁穰。无穷戚戚心，乐意得少扬。及时且行乐，相与罗酒浆。回视碧田田，花叶旋飘飏。当窗如解语，花与人同康。
壬戌季冬，汪槐卿招李冰叔、郭尧卿、汪西林、吴素卿、宝见桥、周小堂、周莲舫集棣华山馆，祝苏文忠生日，余为补图和韵以纪事
作者：陈式金
朝代：清

寄居宛似漂沦叶，陈迹团团踏鸿雪。眼明喜见笠屐图，为公上寿心快绝。公昔磨蠍坐命宫，海外归来备摧折。富贵真成春梦婆，赢得千秋名不灭。灯前礼毕各展志，锋发妍谭如电掣。欲作新诗恐公笑，退写画图辉眼缬。坐中彼此皆倾盖，曾慕锦囊多玉屑。鲈鱼膰肉共欢娱，颓倒玉山醉飘瞥。今朝畅叙乐无涯，且附群公呈巷说。试为即景拜苏图，执笔深宵寒似铁。
壬戌重九
作者：陈式金
朝代：清

东亭侨寓一年过，重九迎神肩背摩。往日酬恩勤许愿，今朝礼拜报除屙。漫誇泰顶登高处，合道溪边寻菊阿。踽踽独行空怅望，无花无酒叹嗟跎。
夏日园居即事
作者：陈式金
朝代：清

欹红亸翠满回塘，四面栽花断续香。树小阴清檀几净，桐高风透午阴凉。避蚊尽日掩西户，消暑因时坐北廊。喜送夕阳开暮景，更教竹下置匡床。
客感
作者：陈式金
朝代：清

家居易画以诗时，峰峦屼？如云起。迩来流寓境非昔，笔燥墨枯而已矣。蜗庐容膝频砚耕，须臾兴发墨汁倾。天涯橐笔客中事，处困端合谋其生。笔格刊粘了无益，初入窘乡孰护惜。傅羽难为汗漫游，首途谁与荆榛辟。兵荒交迫非等常，袖手徬徨思旧乡。半生多嗜铸大错，何似菜根滋味长。
客感
作者：陈式金
朝代：清
体裁：古风

家居易画以诗时，峰峦屼�如云起。迩来流寓境非昔，笔燥墨枯而已矣。蜗庐容膝频砚耕，须臾兴发墨汁倾。天涯橐笔客中事，处困端合谋其生。笔格刊粘了无益，初入窘乡孰护惜。傅羽难为汗漫游，首途谁与荆榛辟。兵荒交迫非等常，袖手徬徨思旧乡。半生多嗜铸大错，何似菜根滋味长。
家藏书画乱后云散
作者：陈式金
朝代：清
体裁：古风

吾家蓄真迹，至宝千百计。藉作烟云观，自娱期勿替。谁料风尘生，角声遍吴地。食肉鄙者多，吾侪孰为庇。因念悬堂轴，性命倚难弃。旁人为我谋，捆载速远递。家庄有凤凰，强半与藏置。一夕忽通神，迥作流水逝。神物难久常，久常自生弊。素书绝嗜欲，谓所以除累。盛乃衰之源，春芳秋自悴。熊祥宝玉杯，转转牢狱系。娄东翠华居，翰墨曾为厉。何况值乱世，长物非所利。早愿奏凯歌，故剑得合契。早愿归故乡，旧物得更睨。人获与我获，取舍听其意。作歌聊自解，无用生怨怼。
家藏书画乱后云散
作者：陈式金
朝代：清

吾家蓄真迹，至宝千百计。藉作烟云观，自娱期勿替。谁料风尘生，角声遍吴地。食肉鄙者多，吾侪孰为庇。因念悬堂轴，性命倚难弃。旁人为我谋，捆载速远递。家庄有凤凰，强半与藏置。一夕忽通神，迥作流水逝。神物难久常，久常自生弊。素书绝嗜欲，谓所以除累。盛乃衰之源，春芳秋自悴。熊祥宝玉杯，转转牢狱繫。娄东翠华居，翰墨曾为厉。何况值乱世，长物非所利。早愿奏凯歌，故剑得合契。早愿归故乡，旧物得更睨。人获与我获，取舍听其意。作歌聊自解，无用生怨怼。
家藏旧画效前人论画绝句各系一诗
作者：陈式金
朝代：清

龙眠图画孝经真，萟苑流传拱斗辰。镌石鸿堂称二妙，神超诣绝照千春。传灯事迹备描摹，貌悴神腴气韵殊。可惜佛头遭点污，遂教沦落一潭珠。宋僧容藉宋僧传，独坐扁舟七百年。蔬笋味除开士气，春蚕吐茧笔丝联。丹青本色见才难，妇孺当前尽解看。写得村家真相出，能令语笑跃毫端。小李将军揭钵图，贺家旧宝此明珠。毫芒尽相穷工巧，直溯源头赵宋摹。王孙春草太音希，象外求珍会意微。寿石冀传真面目，百千身化是耶非。裹针绵里自精神，审到微芒室满春。我取笔情能入妙，无须證引是何人。细入毫芒意欲翩，日中谛审笔如烟。除将工整消浮躁，入妙何妨色太妍。繁枝疏影碧云宽，点玉攒珠正侧安。后世乱涂终是弊，清姿难向画图看。神仙翰墨世间珍，飘渺高空气浑沦。一片清光笼楮墨，教人恍若对阳春。纷披老笔叱拨驹，魄力真与扛鼎俱。后贤莫议气粗率，墨痕谁得粗中腴。剑气珠光化浑融，北宗真派与南同。周圭折角锋棱洗，省识文人笔札工。冲淡胸襟静细工，峰平坡浅意无穷。精微不作离奇想，一片清光露碧空。仇君腕底飒生风，刻翠雕琼未是工。生趣毫端真力满，要非倖列四家中。洞庭劲皴莽苍间，写作烟云数点山。最爱秋光思致爽，临模曾记几回攀。布衣笔致似耶非，兴到神来便中机。大巧信能如大拙，不嫌拖带水云飞。云鹏法古笔开张，滃郁峰峦万象藏。墨点簇空匀撒豆，房山一瓣爇心香。天然色泽见华滋，一片淋漓起砚池。自是书中功力胜，董家墨采耀当时。浑厚峰峦具性情，能从密处见神清。宏开乌目云溪誉，领袖同时几后生。吾家豪士首章侯，古怪清奇世寡俦。赝鼎流传充艺苑，竹林一卷快真收。王孙神化笔通灵，历乱纵横具典型。写尽沧桑无限恨，悲歌慷慨不堪听。但教点墨便仙乎，绝后空前妙趣殊。不是胸中清若雪，怎能淡到有中无。诸家融会入神明，萟苑真看集大成。技到妙来何厌熟，有谁能继正歌声。黄鹤真传夭矫姿，轩然健举快人思。烦襟澡雪屡忘味，廿载心香是我师。全从苍润见精神，木强周昌忆古人。钟鼎山林通气息，还醇返朴露天真。别肠奇致自清新，繁简随心绝点尘。如遇桃源开异境，后生多少问津人。
家藏旧画效前人论画绝句各系一诗·其一
作者：陈式金
朝代：清

龙眠图画孝经真，萟苑流传拱斗辰。镌石鸿堂称二妙，神超诣绝照千春。
家藏旧画效前人论画绝句各系一诗·其七
作者：陈式金
朝代：清

裹针绵里自精神，审到微芒室满春。我取笔情能入妙，无须證引是何人。
家藏旧画效前人论画绝句各系一诗·其三
作者：陈式金
朝代：清

宋僧容藉宋僧传，独坐扁舟七百年。蔬笋味除开士气，春蚕吐茧笔丝联。
家藏旧画效前人论画绝句各系一诗·其九
作者：陈式金
朝代：清

繁枝疏影碧云宽，点玉攒珠正侧安。后世乱涂终是弊，清姿难向画图看。
家藏旧画效前人论画绝句各系一诗·其二
作者：陈式金
朝代：清

传灯事迹备描摹，貌悴神腴气韵殊。可惜佛头遭点污，遂教沦落一潭珠。
家藏旧画效前人论画绝句各系一诗·其二十
作者：陈式金
朝代：清

吾家豪士首章侯，古怪清奇世寡俦。赝鼎流传充艺苑，竹林一卷快真收。
家藏旧画效前人论画绝句各系一诗·其二十一
作者：陈式金
朝代：清

王孙神化笔通灵，历乱纵横具典型。写尽沧桑无限恨，悲歌慷慨不堪听。
家藏旧画效前人论画绝句各系一诗·其二十三
作者：陈式金
朝代：清

诸家融会入神明，萟苑真看集大成。技到妙来何厌熟，有谁能继正歌声。
家藏旧画效前人论画绝句各系一诗·其二十二
作者：陈式金
朝代：清

但教点墨便仙乎，绝后空前妙趣殊。不是胸中清若雪，怎能淡到有中无。
家藏旧画效前人论画绝句各系一诗·其二十五
作者：陈式金
朝代：清

全从苍润见精神，木强周昌忆古人。钟鼎山林通气息，还醇返朴露天真。
家藏旧画效前人论画绝句各系一诗·其二十六
作者：陈式金
朝代：清

别肠奇致自清新，繁简随心绝点尘。如遇桃源开异境，后生多少问津人。
家藏旧画效前人论画绝句各系一诗·其二十四
作者：陈式金
朝代：清

黄鹤真传夭矫姿，轩然健举快人思。烦襟澡雪屡忘味，廿载心香是我师。
家藏旧画效前人论画绝句各系一诗·其五
作者：陈式金
朝代：清

小李将军揭钵图，贺家旧宝此明珠。毫芒尽相穷工巧，直溯源头赵宋摹。
家藏旧画效前人论画绝句各系一诗·其八
作者：陈式金
朝代：清

细入毫芒意欲翩，日中谛审笔如烟。除将工整消浮躁，入妙何妨色太妍。
家藏旧画效前人论画绝句各系一诗·其六
作者：陈式金
朝代：清

王孙春草太音希，象外求珍会意微。寿石冀传真面目，百千身化是耶非。
家藏旧画效前人论画绝句各系一诗·其十
作者：陈式金
朝代：清

神仙翰墨世间珍，飘渺高空气浑沦。一片清光笼楮墨，教人恍若对阳春。
家藏旧画效前人论画绝句各系一诗·其十一
作者：陈式金
朝代：清

纷披老笔叱拨驹，魄力真与扛鼎俱。后贤莫议气粗率，墨痕谁得粗中腴。
家藏旧画效前人论画绝句各系一诗·其十七
作者：陈式金
朝代：清

云鹏法古笔开张，滃郁峰峦万象藏。墨点簇空匀撒豆，房山一瓣爇心香。
家藏旧画效前人论画绝句各系一诗·其十三
作者：陈式金
朝代：清

冲淡胸襟静细工，峰平坡浅意无穷。精微不作离奇想，一片清光露碧空。
家藏旧画效前人论画绝句各系一诗·其十九
作者：陈式金
朝代：清

浑厚峰峦具性情，能从密处见神清。宏开乌目云溪誉，领袖同时几后生。
家藏旧画效前人论画绝句各系一诗·其十二
作者：陈式金
朝代：清

剑气珠光化浑融，北宗真派与南同。周圭折角锋棱洗，省识文人笔札工。
家藏旧画效前人论画绝句各系一诗·其十五
作者：陈式金
朝代：清

洞庭劲皴莽苍间，写作烟云数点山。最爱秋光思致爽，临模曾记几回攀。
家藏旧画效前人论画绝句各系一诗·其十八
作者：陈式金
朝代：清

天然色泽见华滋，一片淋漓起砚池。自是书中功力胜，董家墨采耀当时。
家藏旧画效前人论画绝句各系一诗·其十六
作者：陈式金
朝代：清

布衣笔致似耶非，兴到神来便中机。大巧信能如大拙，不嫌拖带水云飞。
家藏旧画效前人论画绝句各系一诗·其十四
作者：陈式金
朝代：清

仇君腕底飒生风，刻翠雕琼未是工。生趣毫端真力满，要非倖列四家中。
家藏旧画效前人论画绝句各系一诗·其四
作者：陈式金
朝代：清

丹青本色见才难，妇孺当前尽解看。写得村家真相出，能令语笑跃毫端。
家藏耕烟散人东篱图为唐半园作吴君圣俞谓与所居适相当索临一纸因题二首
作者：陈式金
朝代：清

半园风雅重当时，画里年年纪好诗。四度人间逢甲子，重教点墨慰相知。写出篱边旧日秋，寄居有客最风流。匠门已觉难为役，崔颢还加在上头。
家藏耕烟散人东篱图为唐半园作吴君圣俞谓与所居适相当索临一纸因题二首·其一
作者：陈式金
朝代：清

半园风雅重当时，画里年年纪好诗。四度人间逢甲子，重教点墨慰相知。
家藏耕烟散人东篱图为唐半园作吴君圣俞谓与所居适相当索临一纸因题二首·其二
作者：陈式金
朝代：清

写出篱边旧日秋，寄居有客最风流。匠门已觉难为役，崔颢还加在上头。
己未园居即事四首
作者：陈式金
朝代：清

一春畚挶未曾停，弥隙修残又几经。更补山巅功一篑，异时待作小棕亭。秋来日得几篇辞，都是新章易画诗。促迫成山复成水，忍教腕脱力难支。齐颜易画不须更，对客挥毫最有情。斗酒百篇原敏捷，探微一笔亦功成。
己未园居即事四首·其一
作者：陈式金
朝代：清

一春畚挶未曾停，弥隙修残又几经。更补山巅功一篑，异时待作小棕亭。
己未园居即事四首·其三
作者：陈式金
朝代：清

齐颜易画不须更，对客挥毫最有情。斗酒百篇原敏捷，探微一笔亦功成。
己未园居即事四首·其二
作者：陈式金
朝代：清

秋来日得几篇辞，都是新章易画诗。促迫成山复成水，忍教腕脱力难支。
己未园居即事四首·其四
作者：陈式金
朝代：清

剥筑声声何太频，客来酬应厌连晨。一椽栖息藉容膝，十亩园亭尽供宾。兴到意随方洒脱，偶游日涉自全真。门边久植琅玕玉，请看无需问主人。
师山即事
作者：陈式金
朝代：清

海外新沙井字格，万条沟水万条陌。芦花满目太苍茫，百载桑田地初辟。水中筑屋类浮舟，芦壁茅堂环小沟。沟外锄田田护宅，星分棋布大荒陬。一日双餐麦糜食，高梁黍稷并相餩。莫嫌粗粝难下咽，力倍南人健脚力。奔腾掀播独轮车，愁煞相冲误堕渠。晴日骄阳忧太酷，阴云又虑湿尘袪。民心狉獉能知辱，士好廉隅多款曲。尚气每多成讼端，破家毁宅连亲属。吾家泛宅一逾年，初喜民情弱可怜。黑夜鸣锣阻捐产，温纯风俗亦移迁。
庚申四月避乱舟次二首
作者：陈式金
朝代：清

举家并泛驾扁舟，万舸邻同一样愁。满目烽烟和夕照，去留难决叹鸥浮。乱世财多是祸根，黄金散尽幸身存。知机有愧倪高士，决见能先破众昏。
庚申四月避乱舟次二首·其一
作者：陈式金
朝代：清

举家并泛驾扁舟，万舸邻同一样愁。满目烽烟和夕照，去留难决叹鸥浮。
庚申四月避乱舟次二首·其二
作者：陈式金
朝代：清

乱世财多是祸根，黄金散尽幸身存。知机有愧倪高士，决见能先破众昏。
易画轩
作者：陈式金
朝代：清

画凭诗易出新裁，六法先期四韵开。黄绢肯留辞绝妙，青山能写状崔嵬。便宜尽可居间允，利市还从雅道该。一幅丹青诗一首，无声端藉有声来。
暨阳克复渡江纪事八首
作者：陈式金
朝代：清

片帆斜挂已言旋，可叹群峰亦改妍。满目蘼芜黄入海，劫灰荒冷暮秋天。入城一望逼心寒，败壁如林接踵攒。往日红颜今白发，稀逢人迹路漫漫。城南老屋化飞尘，画舫荒园幸转春。假馆为公宾作主。入门怅惘每逡巡。满庭敲扑察秋毫，骏马纵横骋玉镳。何故一镫频隐现，岂真木石敢为妖。一盂麦饭一洼尊，五载天涯诉墓门。松柏藩篱多被劫，封堆碑碣幸完存。访旧江乡友道夷，仁人遇厄死偏奇。儒生拷掠缘何孽，草木同悲无限疑。顽民恃乱益鸱张，醉饱呼卢四载忙。农具尽焚人被掳，田芜屋毁叹洪荒。人心不古降天灾，孰料奇思乱世开。狼狈纵横争猛噬，还淳返朴几时来。
暨阳克复渡江纪事八首·其一
作者：陈式金
朝代：清

片帆斜挂已言旋，可叹群峰亦改妍。满目蘼芜黄入海，劫灰荒冷暮秋天。
暨阳克复渡江纪事八首·其七
作者：陈式金
朝代：清

顽民恃乱益鸱张，醉饱呼卢四载忙。农具尽焚人被掳，田芜屋毁叹洪荒。
暨阳克复渡江纪事八首·其三
作者：陈式金
朝代：清

城南老屋化飞尘，画舫荒园幸转春。假馆为公宾作主。入门怅惘每逡巡。
暨阳克复渡江纪事八首·其二
作者：陈式金
朝代：清

入城一望逼心寒，败壁如林接踵攒。往日红颜今白发，稀逢人迹路漫漫。
暨阳克复渡江纪事八首·其五
作者：陈式金
朝代：清

一盂麦饭一洼尊，五载天涯诉墓门。松柏藩篱多被劫，封堆碑碣幸完存。
暨阳克复渡江纪事八首·其八
作者：陈式金
朝代：清

人心不古降天灾，孰料奇思乱世开。狼狈纵横争猛噬，还淳返朴几时来。
暨阳克复渡江纪事八首·其六
作者：陈式金
朝代：清

访旧江乡友道夷，仁人遇厄死偏奇。儒生拷掠缘何孽，草木同悲无限疑。
暨阳克复渡江纪事八首·其四
作者：陈式金
朝代：清

满庭敲扑察秋毫，骏马纵横骋玉镳。何故一镫频隐现，岂真木石敢为妖。
有怀
作者：陈式金
朝代：清

故乡云树杳，朋从各无家。南土多丛棘，江滨仅乱葭。一江荣悴界，三载暮晨茄。鱼雁何时到，愁看向晚霞。
有感
作者：陈式金
朝代：清

岁暮他乡感寂寥，况闻壮士志冰销。承平易说输肝胆，世乱谁堪任斗刁。叔季民风关气数，偷安兵卒转骄嚣。吾曹空抱忧时意，万斛愁丝绕寄寮。
有感
作者：陈式金
朝代：清

飘萍浮梗类云烟，世路崎岖倦著鞭。末路人情易翻覆，他乡接物贵周旋。网罗幸脱期安泰，藤葛仍牵苦缚缠。悔煞因循成底事，得鱼嗟叹是忘筌。
有感二首
作者：陈式金
朝代：清

江乡凋弊甚，况复困沈疴。草舍晨星少，荒田蒿艾多。犬鸡如隐豹，狼狈类贪魔。生计从何觅，徒劳唤奈何。适园遭巨劫，劫过怅归期。戎幕随尘往，新符呵殿来。楚弓争得失，传舍听推移。愁绪谁堪告，朝朝强自支。
有感二首·其一
作者：陈式金
朝代：清

江乡凋弊甚，况复困沈疴。草舍晨星少，荒田蒿艾多。犬鸡如隐豹，狼狈类贪魔。生计从何觅，徒劳唤奈何。
有感二首·其二
作者：陈式金
朝代：清

适园遭巨劫，劫过怅归期。戎幕随尘往，新符呵殿来。楚弓争得失，传舍听推移。愁绪谁堪告，朝朝强自支。
次张君子琴韵四首
作者：陈式金
朝代：清

著墨无多太善删，廿年未透白云关。随人指点功深浅，我却挥毫当看山。一幅丹青一首诗，君言抱布贸新丝。萟林同道休相诮，世上閒情总是痴。年来得句满诗囊，多少光阴易为荒。未解推敲乐何处，终朝摇膝者般忙。草草酬君横看图，春林霜叶墨荣枯。墨甜乡里留心否，还有微馨入梦无。
次张君子琴韵四首·其一
作者：陈式金
朝代：清

著墨无多太善删，廿年未透白云关。随人指点功深浅，我却挥毫当看山。
次张君子琴韵四首·其三
作者：陈式金
朝代：清

年来得句满诗囊，多少光阴易为荒。未解推敲乐何处，终朝摇膝者般忙。
次张君子琴韵四首·其二
作者：陈式金
朝代：清

一幅丹青一首诗，君言抱布贸新丝。萟林同道休相诮，世上閒情总是痴。
次张君子琴韵四首·其四
作者：陈式金
朝代：清

草草酬君横看图，春林霜叶墨荣枯。墨甜乡里留心否，还有微馨入梦无。
次金筱庄太守自题小影韵二首
作者：陈式金
朝代：清

清廉慈惠性由衷，百雉新修一望中。江上游氛化和气，恩威相济任西东。云已出山难入岫，况更初服说深林。先生所愿先输我，松底撚须晚始吟。
次金筱庄太守自题小影韵二首·其一
作者：陈式金
朝代：清

清廉慈惠性由衷，百雉新修一望中。江上游氛化和气，恩威相济任西东。
次金筱庄太守自题小影韵二首·其二
作者：陈式金
朝代：清

云已出山难入岫，况更初服说深林。先生所愿先输我，松底撚须晚始吟。
步杨君柳门惠诗韵三首
作者：陈式金
朝代：清

妙墨流传八百年，更摹云影隔重烟。笑他龙树欺人作，凫鹤徒教续断篇。长绡短幅剪新裁，春蕊秋花一气开。不仅墨林争快睹，更赢无数好诗来。僻处江头寂寞滨，敢因疏懒说天真。饶云馆里间无事，日与烟云作比邻。
步杨君柳门惠诗韵三首·其一
作者：陈式金
朝代：清

妙墨流传八百年，更摹云影隔重烟。笑他龙树欺人作，凫鹤徒教续断篇。
步杨君柳门惠诗韵三首·其三
作者：陈式金
朝代：清

僻处江头寂寞滨，敢因疏懒说天真。饶云馆里间无事，日与烟云作比邻。
步杨君柳门惠诗韵三首·其二
作者：陈式金
朝代：清

长绡短幅剪新裁，春蕊秋花一气开。不仅墨林争快睹，更赢无数好诗来。
步汪梦梧广文韵二首
作者：陈式金
朝代：清

墙东小筑适成园，敢托清谈避世喧。守拙林泉聊乐志，怡情花竹每忘言。无声诗借消长日，活泼机参傍水源。身与烟霞多夙契，寻幽每到月临轩。高车枉顾屡相经，拾级看山眼倍青。望益旧栽三径竹，招游新构数椽亭。新诗嘉惠笼纱护，妙语相承侧耳听。儗洁一尊君莫却，草堂花月会春星。
步汪梦梧广文韵二首·其一
作者：陈式金
朝代：清

墙东小筑适成园，敢托清谈避世喧。守拙林泉聊乐志，怡情花竹每忘言。无声诗借消长日，活泼机参傍水源。身与烟霞多夙契，寻幽每到月临轩。
步汪梦梧广文韵二首·其二
作者：陈式金
朝代：清

高车枉顾屡相经，拾级看山眼倍青。望益旧栽三径竹，招游新构数椽亭。新诗嘉惠笼纱护，妙语相承侧耳听。儗洁一尊君莫却，草堂花月会春星。
步程兰畦茂才挽张忠武诗韵二首
作者：陈式金
朝代：清

八载中流柱，江淮仰景星。雄师谋固守，小队奋英灵。赏罚丝毫察，声名远近听。天心如已转，定铸恺歌铭。百里濠成日，堕功自此由。粤囚防后困，毒焰伏前秋。掣肘谋常策，捐躯尽力休。可怜千万户，日日望张侯。
步程兰畦茂才挽张忠武诗韵二首·其一
作者：陈式金
朝代：清

八载中流柱，江淮仰景星。雄师谋固守，小队奋英灵。赏罚丝毫察，声名远近听。天心如已转，定铸恺歌铭。
步程兰畦茂才挽张忠武诗韵二首·其二
作者：陈式金
朝代：清

百里濠成日，堕功自此由。粤囚防后困，毒焰伏前秋。掣肘谋常策，捐躯尽力休。可怜千万户，日日望张侯。
步蓬莱逸史易画诗韵二首
作者：陈式金
朝代：清

洒墨耕烟寄此身，诗从画易辟陈陈。娄东筑屋奢于我，湖上贻鸱旧有人。嗜好互殊皆结习，流传文翰却前因。时氛西望难为乐，展卷聊求耳目新。烟云何事说非娱，廿载倪黄拟问途。不厌千番裁侧理，虚心六法每披图。骚坛妙句囊看满，海外奇峰腕恨无。欲广见闻频蜡屐，名山收稿入行厨。
步蓬莱逸史易画诗韵二首·其一
作者：陈式金
朝代：清

洒墨耕烟寄此身，诗从画易辟陈陈。娄东筑屋奢于我，湖上贻鸱旧有人。嗜好互殊皆结习，流传文翰却前因。时氛西望难为乐，展卷聊求耳目新。
步蓬莱逸史易画诗韵二首·其二
作者：陈式金
朝代：清

烟云何事说非娱，廿载倪黄拟问途。不厌千番裁侧理，虚心六法每披图。骚坛妙句囊看满，海外奇峰腕恨无。欲广见闻频蜡屐，名山收稿入行厨。
步蓬莱逸史除夕投句韵
作者：陈式金
朝代：清

悠悠感卒岁，寸心胡必悲。不如歌慷慨，庶是达者思。光阴每困人，顺受便非痴。米盐虽琐杂，中馈可付之。千金非易致，毋恨非其时。意气既当重，何劳感所知。鲍叔世或有，钟子乌可期。避债筑台辈，那解送穷诗。
步赵于岗孝廉韵三首
作者：陈式金
朝代：清

东庄小筑欠迂回，差喜春花面面开。文从肯临看绿竹，蓬门愿与扫苍苔。清新句为园生色，隽妙香从腕底来。惭愧班门思弄斧，高吟难继莫相猜。莫从世事说穷通，且把云山辨异同。爱画每因怀顾陆，好山常是梦衡嵩。最难意得烟霞趣，谁果毫挥天地空。赴腕层峦终莫逮，至今惆怅有无中。幽香廿种付贞珉，集艳真成百裥裙。聚物每缘归所好，遗珠深惜未多闻。镌华寿石留春色，过水风行比浪纹。何敢劳君重期许，此生只合嗜烟云。
步赵于岗孝廉韵三首·其一
作者：陈式金
朝代：清

东庄小筑欠迂回，差喜春花面面开。文从肯临看绿竹，蓬门愿与扫苍苔。清新句为园生色，隽妙香从腕底来。惭愧班门思弄斧，高吟难继莫相猜。
步赵于岗孝廉韵三首·其三
作者：陈式金
朝代：清

幽香廿种付贞珉，集艳真成百裥裙。聚物每缘归所好，遗珠深惜未多闻。镌华寿石留春色，过水风行比浪纹。何敢劳君重期许，此生只合嗜烟云。
步赵于岗孝廉韵三首·其二
作者：陈式金
朝代：清

莫从世事说穷通，且把云山辨异同。爱画每因怀顾陆，好山常是梦衡嵩。最难意得烟霞趣，谁果毫挥天地空。赴腕层峦终莫逮，至今惆怅有无中。
游听松庵
作者：陈式金
朝代：清

偶挂蓉湖十幅蒲，听松访古仰琼厨。龙章犹湿自天墨，渔隐珍藏内府图。千古竹炉传雅韵，两家温砚證相符。年来眼福斯称最，梦想归舟绕碧芦。
瓜州渡江
作者：陈式金
朝代：清

偶渡长江有所疑，自来浑朴耐撑持。金山㟞嵃空诸有，焦麓深藏景物滋。
用汤雨生将军绝命词韵
作者：陈式金
朝代：清

艺苑推坛主，操持凛若秋。将军本儒者，志士岂身谋。百卷平生迹，千山腕底收。一朝称力尽，青史告无尤。
由金阊至虞山归舟纪事
作者：陈式金
朝代：清

夏初偶泛金阊棹，两岸云山看缥渺。缥渺云峰掩映姿，秀色可餐系我思。山边结屋吴江彦，礼恽斋中云万变。拙政园亭卅九图，引人入胜增人羡。来朝打浆访诗僧，五百梅花香暗凝。廿载缘悭曾未面，归舟怅惘月初升。再棹虞山访良友，园开画隐周旋久，主人好客频呼酒。登山先仰藏经薮，楼外三峰更翘首。石壁层层劈剑门，沸水流珠四霏走。破山寺前扪古碑，碧水环流松绕池，千顷苍茫云过迟。出山小契耕烟祠，心香一瓣尊吾师。石梅溪畔还夜饮，小亭映水流萤随。燕园诗隐骚坛著，想见当年八斗誉。不是名居第一流，而今恐入云深处。赵侯两园次第游，依山负郭地各幽。山中竹径新修构，倚笛排空百尺楼。息园更共观乔木，清池路曲如幽谷。阴阴密翳雨疑飞，野烟凝霭连深竹。清游未罢又归舟，回首篷窗犹顾复。人生行乐贵及时，何辞蜡屐相驰逐。一条带水接吾乡，儗欲移家住山麓。
甲子重九
作者：陈式金
朝代：清

上元初纪九秋天，假榻骥江会稽巅。相约缀修同巷屋，结邻依旧过年年。隔江风阻故乡山，怅望登高不可攀。未识沧桑荒世界，几人落帽事情间。
甲子重九·其一
作者：陈式金
朝代：清

上元初纪九秋天，假榻骥江会稽巅。相约缀修同巷屋，结邻依旧过年年。
甲子重九·其二
作者：陈式金
朝代：清

隔江风阻故乡山，怅望登高不可攀。未识沧桑荒世界，几人落帽事情间。
画格赘言
作者：陈式金
朝代：清

园居多暇，好写无声。以画易诗，绸缪閒情。漂流异邑，境界褊狭。搦管寥寂，形茹神乏。畴昔閒暇，曲折寻欢。而今负累，随寓难安。间关卖画，是亦一策。笔格聊刊，芜言谨白。
画梅花
作者：陈式金
朝代：清

既无润笔又无诗，替写冰容三两枝。何日通灵能结实，庶乎止渴慰相思。
画粗箑三首
作者：陈式金
朝代：清

顶易秃中书，力若遇强敌。迅扫一回过，宛如斗瓦砾。毫乾俄化煤，笔湿易成滓。不是锥画沙，粗绝犹锯齿。下笔笔端响，往还力倍驱。此翻经险峻，蜀道亦平途。
画粗箑三首·其一
作者：陈式金
朝代：清

顶易秃中书，力若遇强敌。迅扫一回过，宛如斗瓦砾。
画粗箑三首·其三
作者：陈式金
朝代：清

下笔笔端响，往还力倍驱。此翻经险峻，蜀道亦平途。
画粗箑三首·其二
作者：陈式金
朝代：清

毫乾俄化煤，笔湿易成滓。不是锥画沙，粗绝犹锯齿。
病后有感
作者：陈式金
朝代：清

患难孰亲爱，终朝强自支。去留频顾虑，还往总瑕疵。乱世深潜迹，他乡多异思。气虚精力弱，怕咏四愁诗。
癸亥重九
作者：陈式金
朝代：清

昨闻江上靖烽烟，今岁重阳胜往年。独酌酩酊聊自慰，醉眠踯躅故山巅。
相逢行
作者：陈式金
朝代：清

亲朋东西飘，散作落花片。萍交面友多，宛似风中燕。排闷觅同途，同途合相羡。岂知貌足恭，趣同而异见。幸识浮家人，磊落冠群彦。青莲本神交，锦囊最精练。安定绿满窗，好景留诗编。济阳词可吹，汪伦句轻茜。拙画不易诗，佳章曩所恋。笔墨互往还，兴到两骋便。彼此落寞中，转得常谋面。艰难贵自持，毋为人所贱。
石田翁雨夜止宿图
作者：陈式金
朝代：清

千秋墨妙雨沈沈，百遍临摹未应心。完璧合教焚匣砚，高悬还与助狂吟。西安禊帖珍同玉，东武筌蹄论比金。好筮羲爻参互易，篷窗重结翰缘深。
移寓东亭有感
作者：陈式金
朝代：清

避地五迁过，穷途万事魔。矫情喧白昼，妄语倒清波。铁面南人少，欺心北地多。僮奴皆变性，懊恼奈愁何。
移居长春镇，重九
作者：陈式金
朝代：清

无山无菊九秋天，亲旧东西念远牵。一幅画图图一醉，谁云耕石易成田。
筑园六首
作者：陈式金
朝代：清

东庄小筑偶然成，细径疏寮万虑清。园小未堪嘲庾信，吾曹容膝便怡情。凿池辇石岂争豪，种竹栽松冀绝嚣。新架溪边小轩阁，斜坡待补曲栏桥。积土为山石作峰，登临便可豁心胸。游人笑说园林景，尚少玲珑洞几重。万力千工事太颠，经营匠石竟逾年。吾曹情性宜山野，怕著朱栏斗色妍。今日居然小落成，幽轩最好听莺声。春来儗作烟霞会，泰岱晴云腕下生。古木移来记隔年，高枝映月似浮烟。初成坐落无多地，且对梅花酌酿泉。
筑园六首·其一
作者：陈式金
朝代：清

东庄小筑偶然成，细径疏寮万虑清。园小未堪嘲庾信，吾曹容膝便怡情。
筑园六首·其三
作者：陈式金
朝代：清

积土为山石作峰，登临便可豁心胸。游人笑说园林景，尚少玲珑洞几重。
筑园六首·其二
作者：陈式金
朝代：清

凿池辇石岂争豪，种竹栽松冀绝嚣。新架溪边小轩阁，斜坡待补曲栏桥。
筑园六首·其五
作者：陈式金
朝代：清

今日居然小落成，幽轩最好听莺声。春来儗作烟霞会，泰岱晴云腕下生。
筑园六首·其六
作者：陈式金
朝代：清

古木移来记隔年，高枝映月似浮烟。初成坐落无多地，且对梅花酌酿泉。
筑园六首·其四
作者：陈式金
朝代：清

万力千工事太颠，经营匠石竟逾年。吾曹情性宜山野，怕著朱栏斗色妍。
粘画格作鹿庐体以伸意四首
作者：陈式金
朝代：清

卖画囊无造孽钱，浮家泛宅赖周旋。平生羞食嗟来食，人事艰难种砚田。出山难比在山泉，卖画囊无造孽钱。门外愧悬横看子，窘乡初入几人怜。客中百感情弥适，徇友相规刊笔格。卖画囊无造孽钱，此心有似江潮白。师事朝云与暮烟，几人同好合媸妍。他乡养素宜安分，卖画囊无造孽钱。
粘画格作鹿庐体以伸意四首·其一
作者：陈式金
朝代：清

卖画囊无造孽钱，浮家泛宅赖周旋。平生羞食嗟来食，人事艰难种砚田。
粘画格作鹿庐体以伸意四首·其三
作者：陈式金
朝代：清

客中百感情弥适，徇友相规刊笔格。卖画囊无造孽钱，此心有似江潮白。
粘画格作鹿庐体以伸意四首·其二
作者：陈式金
朝代：清

出山难比在山泉，卖画囊无造孽钱。门外愧悬横看子，窘乡初入几人怜。
粘画格作鹿庐体以伸意四首·其四
作者：陈式金
朝代：清

师事朝云与暮烟，几人同好合媸妍。他乡养素宜安分，卖画囊无造孽钱。
羁留吴门忆园梅
作者：陈式金
朝代：清

繁枝玉立傍山隈，闻说新花将次开。寄语诸梅权耐冷，稍迟待取主人来。
自警二首
作者：陈式金
朝代：清

侵早烟云意致舒，日斜绸缪客中需。絪缊无间方殊众，用短空劳真自愚。满窗晴日督云翰，转侧斯须三上竿。年届五箴毋自怠，烟云供养免寻欢。
自警二首·其一
作者：陈式金
朝代：清

侵早烟云意致舒，日斜绸缪客中需。絪缊无间方殊众，用短空劳真自愚。
自警二首·其二
作者：陈式金
朝代：清

满窗晴日督云翰，转侧斯须三上竿。年届五箴毋自怠，烟云供养免寻欢。
蓬莱逸史书来索画二首
作者：陈式金
朝代：清

天涯海角故人疏，芳草萦怀叹索居。极目骥江鸿雁到，愁颜数日为君舒。一条带水隔云驰，三载离愁乱似丝。涂抹秋林作琼报，笔空深愧画中诗。
蓬莱逸史书来索画二首·其一
作者：陈式金
朝代：清

天涯海角故人疏，芳草萦怀叹索居。极目骥江鸿雁到，愁颜数日为君舒。
蓬莱逸史书来索画二首·其二
作者：陈式金
朝代：清

一条带水隔云驰，三载离愁乱似丝。涂抹秋林作琼报，笔空深愧画中诗。
觅润笔移居东亭
作者：陈式金
朝代：清

迁徙东台作债台，出山避地两疑猜。无聊且觅丹青润，免使人间非分财。
赞画
作者：陈式金
朝代：清

中年爱书画，益我难纷陈。谁谓雕虫技，能写天地真。闭户到万里，何必舟与轮。平生好山水，登涉劳精神。读书苦歰口，有如姜桂辛。掩卷易茫然，何处问前津。同志不易得，离合有前因。金尽交自疏，直言易忤人。无如绘画妙，披之满室春。心体得畅适，早晚常相亲。随笔得奇境，入座耳目新。再拜书与画，真比席上珍。
辛酉重九
作者：陈式金
朝代：清

江南逋客总无家，寄迹长春类井蛙。天远地平无碧嶂，岸低水狭满蒹葭。迂途村野黄花少，海外交疏杯酒赊。两次茱萸无地插，暮烟遮断隔江沙。
送李小湖廷尉请假归江右，即用所赠诗韵
作者：陈式金
朝代：清

平生爱与烟霞亲，烟霞蕴酿思古人。写字吟诗藉游息，淡泊生涯难告客。学书曾学急就章，墨池狼藉难飞翔。去书学画日把笔，青山为障云为乡。星轺忽至意何厚，谊深累世通家友。陋余小子惟灌园，种得黄花佐尊酒。屏驺屡过许相偕，不事华轩事笋鞋。入林把臂忘形迹，读画评书过小斋。图书品别承幽赏，过誉珊瑚收铁网。自娱偶录劝深刊，窃愧繁言杂芜莽。天籁画阁金风亭，适园敢望前人型。二难四美幸兼并，吾曹岂在一顾荣。文字之钦心醉铭，青莲仙心杂仙笔，米老画船誉过情。重增公案添画债，恨乏新图送远行。烟霞无俚翻为累，何日云山始制成。
重九
作者：陈式金
朝代：清

聊登小阜一眺望，四面云山山半藏。菊蕊未舒含冷艳，桂花虽落吐残香。莫云旧雨烟霞骨，谁似新霜冰雪肠。闭户终朝无客至，一杯独酌过重阳。
重整适园
作者：陈式金
朝代：清

园居最宜雨，而又兼宜雪。天晴匪不佳，雨雪更清绝。及至雨雪时，日涉防屐折。因兹筑东廊，四隅通曲折。傍柳作小亭，聊补墙边凸。地曲径藉深，景增四时别。亭小却宜春，廊长蔽伏热。主人固色喜，游者皆怡悦。行乐须及时，光阴去如瞥。
金石聊盟图
作者：陈式金
朝代：清

汝南嗜古如嗜醇，独吟鹄立旁无人。读书馀暇罗瑰珍，寂寞性爱山水滨。延令敦厚与德邻，座客常盈满室春。云山淡荡无比伦，绝萟能传阿堵神。会稽续学性訚訚，籀篆颜行抱朴真。十载研经志未伸，前湖居士中表姻。画趣诗情无点尘，皎皎明月疑前身。余惭攀嵇徒效颦，六法茫昧愁荆榛。箧中徒宝墨嶙峋，终日灌园负良辰。棐几明窗百物陈，岂徒供我耳目新。盍簪有庆时相亲，金石同固磨不磷，息坏盟在贵葆真。
闻江邑乱信有感
作者：陈式金
朝代：清

萧萧芦荻鸣蛩急，蓬壁茅堂患卑湿。烽烟远映江水寒，搔首苍茫百端集。寻思往事总成空，行坐难安是处同。偶逢相识意差慰，备述乡里心忡忡。邻居三友称三子，力尽一朝同一死。谢郎巷战志何坚，苏髯守贞称介士。朱君骂贼万夫前，王丈出郭非其愆。吾宗兄侄亦相继，数尽亲朋涕泪涟。承平善恶无枉法，乱离玉石皆入劫。毕生守礼未展眉，一死当成千载业。阊阎在在燹成灰，路径梗塞尸为堆。狡獍狂掉甫离邑，飞鼠？齴又为灾。仁者忽夭暴者利，强者攘前弱者悴。太空不语意有在，昧者难知天理邃。
闻江邑乱信有感
作者：陈式金
朝代：清
体裁：古风

萧萧芦荻鸣蛩急，蓬壁茅堂患卑湿。烽烟远映江水寒，搔首苍茫百端集。寻思往事总成空，行坐难安是处同。偶逢相识意差慰，备述乡里心忡忡。邻居三友称三子，力尽一朝同一死。谢郎巷战志何坚，苏髯守贞称介士。朱君骂贼万夫前，王丈出郭非其愆。吾宗兄侄亦相继，数尽亲朋涕泪涟。承平善恶无枉法，乱离玉石皆入劫。毕生守礼未展眉，一死当成千载业。阊阎在在燹成灰，路径梗塞尸为堆。狡獍狂掉甫离邑，飞鼠�齴又为灾。仁者忽夭暴者利，强者攘前弱者悴。太空不语意有在，昧者难知天理邃。
陈梁叔孝廉寄诗因以拙画为报
作者：陈式金
朝代：清

远道诗筒至，披吟意自遥。调高赓白雪，兴至拂生绡。偶写崚嶒石，惭无万仞超。非琼难作报，风雨慰清宵。
题独立图照
作者：陈式金
朝代：清

尔貌庸，尔体腴。尔识暗，尔性拘。一生爱画图，十载事岩区。烽火忽迷途，避地若惊凫。客中有所需，朝朝笔端濡。患难人情殊，丹青滥于竽。远游遁迹纷踟蹰，茅堂芦壁屡徒居。忽闻江乡复一隅，适园无羔草木舒。胡为乎袖手独立犹守愚，岂缘年届爱莲惮驰驱。抑惧憧憧冠盖竞相趋，惟望游氛行息归旧庐。无声胜有声，往还酬酢多欢娱。
题画
作者：陈式金
朝代：清

不喜南宗嗜北宗，皴痕爱学剑抽锋。若教健笔从纤弱，闷倒人间磊落胸。
题画
作者：陈式金
朝代：清

尘封胸次气粗豪，山骨嶙峋草木雕。烽火连年消锦绣，墨情安得任风飘。
题画
作者：陈式金
朝代：清

崎岖乳山里，行倦枕石眠。归途浑忘却，坐对夕阳烟。
题画
作者：陈式金
朝代：清

荡舟万顷湖，烟景渺菰蒲。贪看情不厌，心与白云俱。
题画七首
作者：陈式金
朝代：清

偶写富春江，涛声涌怒泷。苇汀双白鹭，掠影过篷窗。雨后散流霞，云凝山半遮。幽人无别事，独坐数归鸦。心醉暮天云，离奇思不群。迟他明月出，山色已微醺。倦棹载书归，江帆带夕晖。山人无别事，排日白云围。杖策登高嵩，烟霞万里空。澄心纵遐眺，不觉月升东。风景爱江滨，徘徊不值人。寂寥满天地，耳目一回新。援琴对飞瀑，相和声淙淙。抱得出尘想，不知秋又冬。
题画七首·其一
作者：陈式金
朝代：清

偶写富春江，涛声涌怒泷。苇汀双白鹭，掠影过篷窗。
题画七首·其七
作者：陈式金
朝代：清

援琴对飞瀑，相和声淙淙。抱得出尘想，不知秋又冬。
题画七首·其三
作者：陈式金
朝代：清

心醉暮天云，离奇思不群。迟他明月出，山色已微醺。
题画七首·其二
作者：陈式金
朝代：清

雨后散流霞，云凝山半遮。幽人无别事，独坐数归鸦。
题画七首·其五
作者：陈式金
朝代：清

杖策登高嵩，烟霞万里空。澄心纵遐眺，不觉月升东。
题画七首·其六
作者：陈式金
朝代：清

风景爱江滨，徘徊不值人。寂寥满天地，耳目一回新。
题画七首·其四
作者：陈式金
朝代：清

倦棹载书归，江帆带夕晖。山人无别事，排日白云围。
题画二首
作者：陈式金
朝代：清

临流乐涧曲，登山玩云幻。胜赏随处有，怡情无少间。城市久裹足，吟行梅花林。生性嗜烟霞，静者本无心。
题画二首
作者：陈式金
朝代：清

江头最幽胜，静坐意自超。何必陟危岑，爱此早暮潮。携琴藉山阿，弹罢复扬歌。夜深仍静坐，此地月明多。
题画二首
作者：陈式金
朝代：清

烽熄叹鸿濛，苍茫太古风。偶涂荒野景，榛荟满山中。沈霾烟不散，风过雨难收。何日开晴霁，消除万斛愁。
题画二首·其一
作者：陈式金
朝代：清

临流乐涧曲，登山玩云幻。胜赏随处有，怡情无少间。
题画二首·其一
作者：陈式金
朝代：清

巨嶂成非易，徘徊且一吟。平生有画癖，毕世抱虚心。稿外天机活，诗中意趣深。大江山色好，粉本此追寻。
题画二首·其一
作者：陈式金
朝代：清

江头最幽胜，静坐意自超。何必陟危岑，爱此早暮潮。
题画二首·其一
作者：陈式金
朝代：清

烽熄叹鸿濛，苍茫太古风。偶涂荒野景，榛荟满山中。
题画二首·其二
作者：陈式金
朝代：清

城市久裹足，吟行梅花林。生性嗜烟霞，静者本无心。
题画二首·其二
作者：陈式金
朝代：清

左规右矩性难耐，偶尔涂成太无态。随我纵横适我胸，胡暇徇人之所爱。
题画二首·其二
作者：陈式金
朝代：清

携琴藉山阿，弹罢复扬歌。夜深仍静坐，此地月明多。
题画二首·其二
作者：陈式金
朝代：清

沈霾烟不散，风过雨难收。何日开晴霁，消除万斛愁。
题白云外史富春一曲卷
作者：陈式金
朝代：清

士夫丹青贵真气，元酒太羹味无味。乘雁双凫集海滨，苍茫荒率今人弃。我朝妙手埒前贤，高空激宕推南田。无心凑拍到简淡，毫端所触天机全。四海藏家益偏慕，赝鼎轻清事风趣。媚人姿态半模糊，安得纷披笔如铸。忆昔搜罗卅载亲，每从妙迹探迷津。烽烟红透碧山赤，云箧全抛什袭珍。扁舟挈眷渡江出，深悔当年性坦率。破家一旦不堪忧，是卷伴行逾友密。白云墨戏多村墟，鲜得全山力有馀。钩皴无痕笔可数，墨花零乱秋林疏。痴翁富春久阒寂，白石耕烟曾并觅。一曲当场众迹空，短笺劲敌无胥戚。五次迁移容膝安，客中难解百忧攒。昨闻江上恶氛静，适园尚得留丛残。园居宜究临池妙，千百规模功力劭。预求佳句壮归囊，姑赘芜言君莫诮。
题雁宕外史遗墨
作者：陈式金
朝代：清

萟苑纷纷斗画工，模山范水声摩空。包山劲点雨打篷，子畏丽彩辉丹枫。金粉相誇智日聪，浑沦元气鲜发蒙。日晖桥畔雁宕翁，毫端飒飒若有风。精专三绝天籁通，性情淡荡谦以冲。爱向江头听宾鸿，余曾立雪请个中。指授津津论不穷，眼光激电辨异同。自娱录物皆折衷，卧游倏忽归华嵩。展斯绝笔心忡忡，锦囊什袭保始终，告我后来知所崇。
题雁宕外史遗墨二首
作者：陈式金
朝代：清

先生画作千秋想，落墨精求笔底坚。十水五山深著力，大含细入总真筌。记从论画每谦辞，高眼于人寡索疵。与辨微芒折毫发，几曾赝鼎混真知。
题雁宕外史遗墨二首·其一
作者：陈式金
朝代：清

先生画作千秋想，落墨精求笔底坚。十水五山深著力，大含细入总真筌。
题雁宕外史遗墨二首·其二
作者：陈式金
朝代：清

记从论画每谦辞，高眼于人寡索疵。与辨微芒折毫发，几曾赝鼎混真知。
大观亭联
作者：陈彝
朝代：清
体裁：联

我辈复登临，远挹余公，近思彭老；大江流日夜，东趋溟海，北拱神京。
挽任兰生公
作者：陈彝
朝代：清
体裁：联

民誉久钦迟，况芝鸾不次，竹马重迎，户户待君如岁，每向中原北望，慰极卬须，数倘能回，快意应符廿四考；贤劳殷付托，讵芣茝兴歌，萱苏无效，匆匆遗世登仙，忍看淮水东流，送将归去，身如可赎，衔哀何止百千人。
挽彭玉麟联
作者：陈彝
朝代：清
体裁：联

何以吊孤忠，有正气一歌，出师二表；那堪竟千古，剩西湖水碧，南岳峰青。
挽曾国荃联
作者：陈彝
朝代：清
体裁：联

其灭贼以坚忍，其救菑以慈仁，其事上以靖共，其保身以明哲，弟难兄，兄原难弟，讵料数成前定，竟埙篪相继，尽瘁东南，湛露感天题，从今会鼓传芭，报祀端宜同俎豆；于始进为齐年，以本贯为所部，以需次为属吏，以奉使为分疆，公知我，我忝知公，早闻疾误庸医，冀崧岳所钟，长留柱石，大星惊夜落，翘首云车风马，英灵还与护山河。
挽曾纪泽联
作者：陈彝
朝代：清
体裁：联

我稽故实，奉三朝元老为阁师，民到于今，舆诵长怀先太傅；君抱奇才，以四姓小侯使绝域，忧犹未弭，羌情又失后将军。
金山慈寿塔联
作者：陈彝
朝代：清
体裁：联

但令此心无所住；虽有绝顶谁能穷。
送辛锡传表兄之官中州
作者：陈德华
朝代：清

仙才久冠上林枝，又见分符捧檄时。百里莺花香自撷，一官书剑静相随。多才好作《梁园赋》，乘兴还题《艮岳诗》。政简鸣琴胥就理，清声应早达彤墀。
元祐党籍碑
作者：陈德正
朝代：清

国运士气相终始，衣冠流祸何时已。事由我辈半激成，调停未罢绍述起。当时特标乱政臣，丰碑矗立端礼门。子孙禁锢身系累，岭南万里犹君恩。司空门下臣京记，夷列罪状分次第。某也首恶某附丽，前书具官后姓字。颁之天下垂万世，天下万世不可欺。恩仇反覆竞一时，小人自为门户计。好恶谁能移是非，石虽可毁名不灭。千载凛然见高节，史家记载未能详。赖有此碑上论列，庆历之世已萌芽。中间蜀洛更纷拿，包荒无力伏莽发。一时互指为奸邪，剥削隐然在元气。放逐殛流日多事，祖宗培植几百年。可怜一网无遗类，消长从兹治乱分，官家别用一番人。君不见厚陵松柏寒食路，社饭明年思老身。
升天行
作者：陈德正
朝代：清

神仙不可学，性命夙所同。云天莽辽阔，嘘吸元相通。落地遂沦隔，仰视空梦梦。安知青云秘，不出元胎中。晶晶白日上，霭霭金银宫。天衢洞豁达，飞观交玲珑。正气良有田，踵息绵无穷。坱虚括元化，倪动分鸿濛。飘飖载营魄，云壁开重重。银河泛清浅，下指扶桑红。共触熟为折，娲鍊孰为功。杜之閟朕兆，恢之弥穹窿。谷神谅斯在，何事从赤松。
古剑歌
作者：陈德正
朝代：清

鱼肠古制世所贵，不在锋芒在神气。霜花照眼色正明，百炼精金成宝器。匣开夜半流电惊，熊光直上插青冥。铁骨坚凝月魄死，晶芒锐吐幽磷腥。脊高胁突星文直，濡缕吹毛扪不得。雕缋何须珠玉装，刮磨不受铜花蚀。床头风雨苍龙吟，用杀止杀仁者心。失身荆聂良可耻，凛凛三尺横天倚。
太安驿
作者：陈德正
朝代：清

石山如旋螺，土山如拾级。百里山行间，登陟穷险涩。冈峦纷合沓，岚雾与出入。攀缘越岭重，颠顿经坎习。频惊霜露繁，稍喜人烟集。悬磴逐鸟回，坟壤屹壁立。团栾荫榆柳，高下错原隰。旅悰旷欲释，佳境静可挹。笑为父老言，秋茅行将葺。
归里
作者：陈德正
朝代：清

七岁窜遐荒，玉门幸生入。久霾沙碛场，形骸空骨立。到门人不识，亲戚尽垂泣。相对疑梦中，无语声鸣唈。惊魂滞天外，恍惚招未集。久客乍还家，反觉非所习。触物增感端，百忧纷相袭。往事何足陈，伤心悔无及。
怀仙歌
作者：陈德正
朝代：清

罡风簸空烂金石，蓬莱夜半沈海水。黄芽白雪总虚名，长生有道非不死。青云无梯不可升，九重八柱高层层。水火依然后天物，中有元化苞真灵。圆成坚固无休息，不炼服食炼道德。子珠生处是杀机，绵绵踵息通无极。化精为气气为神，漠然虚白中无魂。性命有门造化始，南华真人古仙子。
游历山
作者：陈德正
朝代：清

泉冷石气清，雨涤山容净。行行苍蔼中，一往乘幽兴。迢递陟层峦，盘曲上危磴。地间草木春，人远禽鱼静。赏爱情屡延，怀新路无定。阴知岚雾滋，密识松篁映。挹翠释烦襟，濯流浣尘听。眷彼云物奇，悦兹山水性。向晚憩精庐，带月下樵径。回首望烟扉，隔萝袅清磬。
游趵突泉
作者：陈德正
朝代：清

万斛涌地出，一气恣喷薄。横泻独潺湲，直上谁激搏。虹垂浪跋立，珠错波翻落。咽石声喧豗，照日光的铄。应知造化奇，不假人工凿。翕辟秘玄关，往来一橐龠。窍开鼓愈张，机转流不涸。芥纳通一源，派引分万壑。泛衍交沦漪，澄深杳渟著。尘缨清可濯，瓢饮旨堪酌。缅想乘槎游，自得观濠乐。倚槛怅踌躇，无由御黄鹤。
田家诗
作者：陈德正
朝代：清

今年禾黍好，谷贱愁熟荒。两税半折色，无物充官粮。薄田十数亩，妇子终岁忙。衣裳苦不早，野外饶风霜。昨夜府帖下，新设常平仓。谁无久远计，饥寒实未遑。人言太平世，耕凿两相忘。但愿长无扰，恩膏非所望。膏腴无旧业，安得辞苦辛。倾赀输官府，丝粒谁上身。追呼幸得免，所伤非窭贫。连年遭水旱，无力事耕耘。夜深望云汉，杲杲天无云。四邻烟火绝，最苦繄荒春。呼儿收橡栗，日入还负薪。桃源邈已闭，后此无问津。
田家诗·其一
作者：陈德正
朝代：清

今年禾黍好，谷贱愁熟荒。两税半折色，无物充官粮。薄田十数亩，妇子终岁忙。衣裳苦不早，野外饶风霜。昨夜府帖下，新设常平仓。谁无久远计，饥寒实未遑。人言太平世，耕凿两相忘。但愿长无扰，恩膏非所望。
田家诗·其二
作者：陈德正
朝代：清

膏腴无旧业，安得辞苦辛。倾赀输官府，丝粒谁上身。追呼幸得免，所伤非窭贫。连年遭水旱，无力事耕耘。夜深望云汉，杲杲天无云。四邻烟火绝，最苦繄荒春。呼儿收橡栗，日入还负薪。桃源邈已闭，后此无问津。
秋日闲居
作者：陈德正
朝代：清

负郭无旧业，依布才数椽。衣食苦不给，藜藿充朝餐。敝裘行复被，野外气早寒。萧条守环堵，蓬扉昼常关。人生分有定，随在皆可安。此心既无累，俯仰俱宽然。闲居玩物化，生意盎目前。适然意有会，兴至遂忘言。万物性各得，吾心别有天。逍遥人间世，聊用穷岁年。
过潼关
作者：陈德正
朝代：清

秦关百二重，沃野横千里。一经穿诘屈，险窄不容轨。太华与首阳，两崖并雄峙。黄河走中间，神龙掉其尾。凿幽开门户，设险良为此。乾坤兹奥区，壮哉山河美！缅想嬴秦初，吞噬奋长觜。六合混一家，殽函正东启。兴亡不一姓，城郭今犹是。衰柳带行人，颓阳没残垒。立马重徘徊，苍苍暮烟起。
长歌行
作者：陈德正
朝代：清

日月逝不处，少壮能几时。行行薄暮景，去去不可追。衰颜坐自槁，华发无再缁。天运有时极，人寿安可希。饮食拳形体，魂魄来居之。吾生一侨舍，日久终须辞。所忧名未立，腐草忽同归。茫茫百世后，知我复为谁。寸心揽万古，中亦有所持。长歌泣泗下，千载魂同悲。
题襄阳邱相国绝命词后
作者：陈德正
朝代：清

蝮蛇横海沈鳌极，宵旰十年坐亡国。煤山风雨悬高枝，龙髯一去攀不得。箕尾晶晶射霄汉，骂贼舌在光如电。高皇孝皇灵有无，血泪模糊眼中见。左携《国殇》右《山鬼》，毅魄千秋长不死。荒陵月黑魂归来，青磷照树阴飙起。
骊山温泉
作者：陈德正
朝代：清

金乌飞入重泉底，烈炬烧山漱山髓。阴阳失位水火争，一泓鼎沸神蛟死。本是玄黄血所变，劫灰烬热煽幽焰。文瑶密石漾中流，溶溶春暖回深殿。华清赐浴承恩始，遗恨千年成祸水。望春新赐洗儿钱，翻涡十丈黄虬起。
卸甲沟
作者：陈德荣
朝代：清

山形如醉翁，佝偻欲颠仆。云林意蒙密，水石气局蹙。严霜飞不到，青翠豁人目。硕果缀余柑，小红亚天竹。涧底数枝梅，横斜过石屋。冻蕊参差开，含春媚幽独。到此坐忘疲，欲往意还复。乃知草木心，舒荣在岩谷。我欲结茅庵，餐霞友麋鹿。
弃妇行为友人作
作者：陈德荣
朝代：清

桃花何灼灼，烂漫迎风开。春归红已歇，鶗鴂莫相催。忆昔蓬门同食力，萧萧络纬霜中织。佐君夜读买兰膏。典尽钗钿无怨色。君今已贵妾已老，红颜那比新人好。避贤不敢妒蛾眉，何须定刈当门草。野径云低树色微，树头鸠妇已分飞。也知性拙应遭逐，风雨飘摇何处归。
杨花
作者：陈德荣
朝代：清
体裁：七言律诗

一天雪片乱春晴，风里杨花自在行。萍叶纵横成后劫，曲尘恍惚悟前生。黏帘坠溷知何处，流水行云共此情。希逸朝衣寿阳额，也教点点著人轻。
杨花
作者：陈德荣
朝代：清

一天雪片乱春晴，风里杨花自在行。萍叶纵横成后劫，麴尘恍惚悟前生。黏帘坠溷知何处，流水行云共此情。希逸朝衣寿阳额，也教点点著人轻。
枝江杂咏
作者：陈德荣
朝代：清

山势纡回江水湾，孤城形胜占江山。鲸涛驱石倾三峡，鸟道盘云入八蛮。百里金汤凭地险，两朝兵燹忆时艰。幸逢海内升平日，桑土绸缪莫等闲。三亩荒园净扫锄，萧然官舍似幽居。峰头耸翠延朝旭，浦口鸣榔响夜渔。检历细寻移竹日，呼童闲写种葱书。临风把酒舒长啸，如此溪山不负余。
枝江杂咏·其一
作者：陈德荣
朝代：清

山势纡回江水湾，孤城形胜占江山。鲸涛驱石倾三峡，鸟道盘云入八蛮。百里金汤凭地险，两朝兵燹忆时艰。幸逢海内升平日，桑土绸缪莫等闲。
枝江杂咏·其二
作者：陈德荣
朝代：清

三亩荒园净扫锄，萧然官舍似幽居。峰头耸翠延朝旭，浦口鸣榔响夜渔。检历细寻移竹日，呼童闲写种葱书。临风把酒舒长啸，如此溪山不负余。
清江
作者：陈德荣
朝代：清

清江天上来，缥缈历云汉。云根养深渊，毛发明可鉴。发源施州卫，千里横匹练。或为石所激，吼雷势奔电。涧底纤鳞游，表里皆洞见。当其清浅时，手掬足可践。汇作无底潭，空明光一片。方春雷雨动，夭矫蛟龙现。宜都入川江，无复此颜面。浑灏成其大，岂云不善变。愿助东海深，旧山何必恋。
焦山瘗鹤铭沦入江汜七百年矣家沧洲公捐赀募力士挽出之得五石凡七十一字复还旧观建亭山院因作长歌以纪其事
作者：陈德荣
朝代：清

人归地底鹤冲天，穹碑屃赑焦山巅。上皇山樵弄神笔，银钩铁画常蜿蜒。果然奇物天亦忌，丰隆肆虐山无权。雄雷雌电声震震，珠飞玉碎沈深渊。珊瑚明月耀水底，老鱼拨剌蛟垂涎。欧公苏公称好古，临江酹酒心留连。严冬水落断碣出，苔衣荇带相纠缠。眠沙藉草拓数字，十指欲裂身拘挛。晨星落落见者少，赝文伪本争流传。苏州太守天下士，孤操直比松筠坚。拾残碑奠山麓，鸠工首倡寅僚先。巨灵开山龙徒水，山魈水怪纷相牵。移来位置维摩院，覆以茅亭护以栏。鼎沈泗水剑出狱，神物隐见岂偶然。我闻当年瘗鹤日，依稀犹纪壬辰年。迄今一千三百载，质虽金石何能全。罡风劫火几燔烧，洪波巨浪长洄沺。炳然七十有余字，直与天地同绵绵。龟文剥裂龙蛇隐，锋铓秃尽精神完。周宣纪猎有石鼓，年年秋草埋寒烟。一从认出蝌蚪字，升诸清庙陈宫悬。千秋会应有真赏，璧沈终出珠终还。人物果能成不朽，何论沧海为桑田。
焦山瘗鹤铭沦入江汜七百年矣家沧洲公捐赀募力士挽出之得五石凡七十一字复还旧观建亭山院因作长歌以纪其事
作者：陈德荣
朝代：清
体裁：古风

人归地底鹤冲天，穹碑屃赑焦山巅。上皇山樵弄神笔，银钩铁画常蜿蜒。果然奇物天亦忌，丰隆肆虐山无权。雄雷雌电声震震，珠飞玉碎沈深渊。珊瑚明月耀水底，老鱼拨剌蛟垂涎。欧公苏公称好古，临江酹酒心留连。严冬水落断碣出，苔衣荇带相纠缠。眠沙藉草拓数字，十指欲裂身拘挛。晨星落落见者少，赝文伪本争流传。苏州太守天下士，孤操直比松筠坚。收拾残碑奠山麓，鸠工首倡寅僚先。巨灵开山龙徒水，山魈水怪纷相牵。移来位置维摩院，覆以茅亭护以栏。鼎沈泗水剑出狱，神物隐见岂偶然。我闻当年瘗鹤日，依稀犹纪壬辰年。迄今一千三百载，质虽金石何能全。罡风劫火几燔烧，洪波巨浪长洄沺。炳然七十有余字，直与天地同绵绵。龟文剥裂龙蛇隐，锋铓秃尽精神完。周宣纪猎有石鼓，年年秋草埋寒烟。一从认出蝌蚪字，升诸清庙陈宫悬。千秋会应有真赏，璧沈终出珠终还。人物果能成不朽，何论沧海为桑田。
飞鱼滩
作者：陈德荣
朝代：清

山灵厌寂寞，推石堆山坳。河伯怒驱之，奋作风雷号。水头落云中，势与帆樯高。舵工挟长技，一叶随惊涛。撇捩转石罅，生死争秋毫。瞬息数百里，东逝不可招。我舟逆流上，飞泉洒林梢。仆夫引竹缆，舟子刺松篙。进尺还退寸，目瞪心摇摇。势平流忽散，巨舰轻如毛。暝色赴林壑，停泊傍渔舠。吹火煮夜粥，共慰推挽劳。重唇白甲鱼，出网鲜可疱。掩篷读我书，斟酌樽中醪。前滩名虎啸，西上更岧峣。且复永今夕，何暇问明朝。
赋得倚树听流泉
作者：陈志魁
朝代：清

地僻人声静，山泉绕树流。依林身染翠，俯涧耳盈秋。律吕因波激，宫商触石幽。随风飘别岫，带月响孤洲。冷韵丛中绕，清音木末浮。会心知不浅，乐意会松楸。